Zeman by neodvolaním Babiša porušil ústavu, tvrdí Sobotka

Prezident podľa českého predsedu vlády stratil nestrannosť a nadržiava Babišovi.

PRAHA. Český premiér Bohuslav Sobotka by bol rád, keby sa prezident Miloš Zeman vrátil do svojej nadstraníckej pozície. Zeman podľa Sobotku nadržiava Andrejovi Babišovi. Český premiér to vyhlásil v nedeľu v relácii Partie televízie Prima. Sobotka ďalej povedal, že pokiaľ Zeman neodvolá Babiša, je pripravený obrátiť sa na právnikov. Očakáva však, že prezident neporuší ústavu a ministra financií odvolá. Prezident nemá podľa neho inú možnosť než Babiša odvolať, inak by porušil ústavu. Pri rozhodovaní o odvolaní zohrali podľa Sobotku úlohu nahrávky Babiša s novinárom. "Bol by som rád, aby sa prezident vrátil do nadstraníckej pozície, ktorú stratil. Nadržiava Andrejovi Babišovi. Neviem, či spolu majú nejakú dohodu, ale už nie je nadstraníckym prezidentom, ako sľuboval občanom," konštatoval Sobotka, ktorého slová citoval spravodajský server Novinky.cz. Premiér podľa svojho vyjadrenia čaká na správu od prezidenta Zemana ohľadne návrhu na odvolanie Babiša. "Od prezidenta nemám žiadnu správu, kedy Babiša odvolá, ani netuším, kto by mal byť novým ministrom financií. Nechcem komentovať žiadne mená, dôležité je, aby sa nový minister nedostal do rovnakej situácie ako Andrej Babiš," uviedol predseda vlády. Predseda vlády sa v relácii tiež vyjadril k nahrávkam ministra financií s novinárom MF Dnes. Nahrávky zohrali podľa neho dôležitú úlohu pri rozhodovaní o Babišovom odvolaní. Sobotka dúfa, že nahrávkami sa bude zaoberať tiež polícia, pretože ide o člena vlády a vicepremiéra.


Proces s bývalým šéfom Matice slovenskej bude začiatkom septembra

Odvolacie konanie je naplánované na 6. septembra.

BRATISLAVA. Proces s bývalým predsedom Matice slovenskej (MS) Jozefom Markušom - odvolacie konanie je na Krajskom súde (KS) v Bratislave naplánované na stredu 6. septembra. "V tejto chvíli odvolací Krajský súd neeviduje prekážku v predmetnom trestnom konaní," uviedol pre TASR hovorca KS Pavol Adamčiak. Krajský súd v Bratislave na začiatku júna nemohol rozhodnúť v prípade bývalého šéfa Matice slovenskej Jozefa Markuša. Obžalovanému sa tiež výrazne zhoršil zdravotný stav a bol vtedy hospitalizovaný v nemocnici. Jozef Markušom však trvá na osobnej účasti na súde. Okresný súd Bratislava III v decembri 2016 rozhodol, že bývalý dlhoročný predseda Matice slovenskej Jozef Markuš porušil svoje povinnosti, keď v roku 2007 rozhodol o prevzatí dlhu Matičného fondu v celkovej výške 202.393,55 eura (6.097.308,20 Sk). Obžalovaného uznal za vinného zo spáchania prečinu porušenia povinností pri správe cudzieho majetku. Expredsedovi MS vymeral prvostupňový súd jednoročný trest odňatia slobody s podmienečným odkladom na dva roky. Jozef Markuš svoju vinu odmieta.


Matovič príde o ďalší plat, Danko mu neospravedlnil októbrové absencie

BRATISLAVA. Líder opozičného hnutia OĽaNO Igor Matovič príde o ďalší poslanecký plat a paušálne náhrady. Predseda Národnej rady SR Andrej Danko (SNS) mu neuznal ani októbrové absencie na schôdzi NR SR. Jeho verdikt zverejnil parlament na svojej internetovej stránke. V tomto prípade ide o sedem neospravedlnených dní. Matovič sa vyjadril, že nebude do snemovne chodiť, kým bude predsedom parlamentu Danko. "Za predsedu NR SR máme človeka, ktorý je hanbou parlamentu, slovenského parlamentarizmu a nemá tam čo robiť. Kým takýto človek bude šéfovať parlamentu, určite sa nebudem zúčastňovať schôdzí," povedal. Matovič dodal, že si neuplatňuje nárok na poslanecký plat. Schôdze bojkotuje od mája. Danko si za svojím rozhodnutím neuznať Igorovi Matovičovi ospravedlnenie stojí. "Ak by sa žiadosti vyhovelo, Národná rada by mu musela vyplatiť plat, ako aj paušálne náhrady, a to aj napriek tomu, že poslanec si odmietol plniť svoje povinnosti na pôde NR SR," uviedla začiatkom júna šéfka komunikácie parlamentu Zuzana Čižmáriková. Pripomenula, že Matoviča viackrát vyzvali, aby riadne a zákonne zdôvodnil svoje ospravedlnenie tak, ako káže zákon. Zdôraznila, že poslanec sa môže z neúčasti na rokovaní ospravedlniť z troch dôvodov. Prvým je choroba. "Vtedy musí doložiť lekárske osvedčenie," vysvetlila Čižmáriková. Ďalej sa môže ospravedlniť z vážneho dôvodu, ktorým je napríklad úmrtie v rodine či vážny rodinný dôvod. Tretím dôvodom na ospravedlnenie je účasť na zahraničnej ceste. Ak má poslanec v kalendárnom mesiaci neospravedlnené aspoň dva dni, príde o polovicu platu a paušálnych náhrad. Pri neospravedlnenej účasti na štyroch a viacerých rokovacích dňoch prichádza o celý plat a paušálne náhrady. Matovič pred časom pre TASR reagoval tým, že článok 32 Ústavy SR dáva možnosť postaviť sa na odpor proti každému, kto by odstraňoval demokratický poriadok základných ľudských práv a slobôd. "Môj bojkot zasadnutí parlamentu je práve takýmto odporom voči diktátorským a šikanóznym praktikám predsedu parlamentu Andreja Danka, ktorý neváhal klesnúť až k čítaniu a cenzurovaniu listov od mojich voličov," vysvetlil líder OĽaNO. Podľa Matoviča nie je úlohou poslanca len sedieť v pléne a stláčať gombíky podľa straníckeho príkazu. Tvrdí, že naďalej si svoju prácu poslanca robí, keďže sa stretáva s ľuďmi, počúva ich problémy a predkladá návrhy riešení v zákonoch. To, že príde o plat aj paušálne náhrady, si uvedomuje.


Svetová jednotka končí už v osemfinále. Murray senzačne nestačil na Mischu Zvereva

Ani netuším, ako sa mi to podarilo. Ešte stále sa zdráham uveriť tomuto úspechu, uviedol Nemec s ruským pôvodom.

(celková dotácia 50 miliónov austrálskych dolárov, tvrdý povrch) Mischa Zverev (Nem.) - Andy Murray (V. Brit.-1) 7:5, 5:7, 6:2, 6:4  /za 3:33 hodiny/ MELBOURNE. Mischa Zverev sa postaral o to, že britský tenista Andy Murray ani tento rok nezíska titul na grandslamovom Australian Open v Melbourne. Zatiaľ menej renomovaný z nemeckých bratov s ruským pôvodom v nedeľu zvíťazil nad lídrom singlového renkingu ATP za 3:33 h 7:5, 5:7, 6:2, 6:4. Mečbal premenil bodom priamo z podania. "Ani netuším, ako sa mi to podarilo. Ešte stále sa zdráham uveriť tomuto úspechu," vyhlásil v interview ešte na kurte Mischa Zverev. "Ku koncu som bol nadšený, ale nie nervózny. Je ľahké byť agresívny, ale ťažšie zostať pokojný a sústrediť sa na prvé podanie," dodal. Dvadsaťdeväťročný ľavoruký 50. muž svetového rebríčka Mischa Zverev bude vo svojom premiérovom štvrťfinále na podujatiach veľkej štvorky čeliť Rogerovi Federerovi, ktorý si v piatich setoch poradil s Keiom Nišikorim. Moskovský rodák dosiaľ najďalej na Majors bol v treťom kole Wimbledonu 2008 a na Australian Open v druhom kole edície 2007. Proti rovesníkovi Murraymu znížil v štatistike zo vzájomných konfrontácií na 1:4, rivalita trvá už od sezóny 2004. Devätnásťročný Zverevov brat Alexander (24. v hodnotení) v sobotu v treťom kole prehral v päťsetovej dráme so Španielom Rafaelom Nadalom. Zverenec Ivana Lendla a Jamieho Delgada Murray bol na južnej pologuli vo finále ročníkov 2010, 2011, 2013, 2015 a 2016, ani raz však neuspel. Na vrcholnej scéne utrpel najhoršiu prehru, odkedy ho v roku 2006 práve na Australian Open zdolal Argentínčan Juan Ignacio Chela (51. v hierarchii). Na predchádzajúcich siedmich ročníkoch bol minimálne vo štvrťfinále. "Hral veľmi dobre a predviedol niekoľko výborných reflexívnych volejov, hlavne v závere zápasu, keď to bolo veľmi tesné. Prosto mi to nebolo súdené. Servoval veľmi dobre a zaslúžil si zvíťaziť," uznal kvality súpera Murray, Zverev je renkingovo najnižšie postaveným premožiteľom nasadenej jednotky na grandslamovom turnaji od triumfu Rusa Marata Safina (vtedy 86.) nad domácim Andym Roddickom na US Open 2004. Jednotka pavúka sa na Australian Open nelúčila takto rýchlo od roku 2003 (hostiteľ Lleyton Hewitt). Rodák zo škótskeho Dunblane sa neposunul na historické tretie miesto v tzv. Open Ere podľa počtu zápasových úspechov na južnej pologuli. Zostal na hodnote 48 spolu Američanom Andrem Agassim a svojím českým koučom Lendlom. Vedie Švajčiar Roger Federer (83 po piatku) pred Djokovičom (58) a Švédom Stefanom Edbergom (56). Na úroveň 48 sa v sobotu vyštveral Nadal, v pondelok sa môže zlepšiť. Murray si v treťom kole pripísal 179. zápasový triumf na veľkej štvorke celkovo, čím osamel na ôsmej priečke v otvorenej ére pred Edbergom. Už od štvrtka je mimo srbský obhajca trofeje Novak Djokovič, ktorého v druhom kole rovnako prekvapujúco vyradil Uzbek Denis Istomin. Stan Wawrinka (4-Švajč.) - Andreas Seppi (Tal.) 7:6 (2), 7:6 (4), 7:6 (4) Jo-Wilfried Tsonga (Fr.-12) - Daniel Evans (V. Brit.) 6:7 (4), 6:2, 6:4, 6:4 Roger Federer (Švaj.-17) - Kei Nišikori (Jap.-5) 6:7 (4), 6:4, 6:1, 4:6, 6:3 Gael Monfils (Fr.-6) - Rafael Nadal (Šp.-9) Roberto Bautista-Agut (Šp.-13) - Milos Raonic (Kan.-3) Dominic Thiem (Rak.-8) - David Goffin (Belg.-11) Grigor Dimitrov (Bul.-15) - Denis Istomin (Uzb.)


Protesty farmárov sú aktivitou opozície, tvrdí Matečná. Farmárov zrejme neprijme

Blíži sa veľký traktorový protest naprieč Slovenskom.

BRATISLAVA. Malým farmárom sa podľa Iniciatívy poľnohospodárov naďalej nedarí presadiť svoje požiadavky, a preto organizujú ďalší traktorový protest. Hrozí však, že budúci týždeň, kedy protesty oficiálne začnú na východe Slovenska, ich nikto po príchode do Bratislavy z ministerstva pôdohospodárstva nevypočuje. Ministerka pôdohospodárstva Gabriela Matečná to naznačila na tlačovej konferencii vo štvrtok po stretnutí s premiérom Petrom Pellegrinim a Radou poľnohospodárskych a potravinárskych samospráv. Informoval o tom v piatok agropotravinársky portál nasvidiek.sk. „Zhodli sme sa, že protesty farmárov sú aktivitou opozície, keďže ich organizujú neúspešní kandidáti ich politických strán na rôzne posty verejných a ústavných činiteľov. Hlavný organizátor s jeho bratrancom, ktorý je pojednávaný na súdoch, si dovolí hovoriť o slušnom Slovensku? Budeme rokovať len so slušnými zástupcami poľnohospodárov a potravinárov,“ povedala vo štvrtok Gabriela Matečná.Farmári sa cítia vyjadreniami ministerky dotknutí a popierajú, že by protesty mali niečo spoločné s opozíciou. „Je smutné, že sa pani ministerka nepravdivými tvrdeniami snaží odvrátiť pozornosť od problémov v poľnohospodárstve, ktoré za jej pôsobenia eskalujú. Ako aj od toho, že Poľnohospodárska platobná agentúra kryje subvenčné podvody. Nikto z organizátorov protestov nie je členom politickej strany,“ uviedla Iniciatíva poľnohospodárov vo vyjadrení pre portál nasvidiek.sk. Farmári budú v pondelok 18. februára protestovať kvôli nemeniacej sa situácii v agrosektore. Protestná jazda začne v pondelok v Michalovciach a skončí na druhý deň v Bratislave. „K našim protestom, ktoré sa začínajú budúci pondelok, sa už pridali geodeti, lesníci a podporu mu vyjadrili iniciatíva Zastavme korupciu, Nadácia otvorenej spoločnosti, iniciatíva učiteľov, iniciatíva vedcov,“ povedal Anton Vdovjak, člen rady Iniciatívy poľnohospodárov.


Prileteli spoza hraníc malým lietadlom. Maďarsko zadržalo 11 migrantov

Troch Afgancov a osem Vietnamcov našli pomocou psov a termovíznych kamier.

BUDAPEŠŤ. Maďarskí policajti zadržali 11 migrantov, ktorí k obci Kállósemjén, ležiacej necelých 40 kilometrov od hraníc s Rumunskom, prileteli spoza hraníc malým lietadlom. Agentúru MTI o tom v utorok informovala polícia Sabolčsko-satmársko-berežskej župy. Na nízky prelet lietadla ponad svoj dom upozornil v pondelok večer kolegov policajt, ktorý bol mimo služby. Hliadka našla prázdny stroj na poli. Pomocou psov a termovíznych kamier policajti v krátkom čase našli a zadržali troch Afgancov a osem Vietnamcov - všetci sa na územie Maďarska dostali nelegálne. Polícia, ktorá neuviedla, kto lietadlo pilotoval, iniciovala vyšetrovanie pre podozrenie z trestného činu prevádzačstva.


Pozrite si výstavbu najvyššej budovy na Slovensku

Výstavba Nivy Tower sa začala v roku 2017.

Projekt Nivy Tower sa nachádza na mieste bývalej autobusovej stanici Mlynské Nivy. Firma HB Reavis plánuje novú autobusová stanicu na Mlynských nivách otvoriť v roku 2020. Pôjde o kombináciu medzinárodného autobusového terminálu, nákupného centra, tržnice a výškovej administratívnej budovy. Pozrite si fotografie z výstavby najvyššej budovy Bratislavy.


Obvinenie poslanca ĽSNS Mizíka je podľa prokuratúry zákonné

Stanislava Mizíka obvinili pre výroky na sociálnej sieti, kde mal rozlišovať vyznamenaných podľa židovského pôvodu.

BRATISLAVA. Uznesenie policajného vyšetrovateľa o obvinení poslanca Národnej rady Stanislava Mizíka (ĽSNS) je podľa Generálnej prokuratúry zákonné. Informovala o tom hovorkyňa Generálnej prokuratúry Andrea Predajňová. Na generálnu prokuratúru 4. júla tohto roka doručili návrh obvineného na preskúmanie právoplatného uznesenia o vznesení obvinenia. "Po preskúmaní trestnej veci Generálna prokuratúra SR skonštatovala, že uznesenie vyšetrovateľa Policajného zboru SR zo dňa 27. 4. 2017 o vznesení obvinenia a nadväzujúce uznesenie prokurátora Úradu špeciálnej prokuratúry zo dňa 23. 5. 2017 o zamietnutí sťažnosti obvineného, boli vydané v súlade so zákonom," povedala Predajňová. Z toho dôvodu prokuratúra dňa 10. augusta návrh obvineného na uplatnenie mimoriadneho opravného prostriedku odložila. Vyšetrovateľ Národnej kriminálnej agentúry (NAKA) stíha poslanca ĽSNS Stanislava Mizíka pre prečin výroby extrémistických materiálov v jednočinnom súbehu s prečinom hanobenia národa, rasy a presvedčenia. Stanislava Mizíka podľa medializovaných informácií obvinili pre výroky na sociálnej sieti, kde mal rozlišovať vyznamenaných podľa židovského pôvodu.


Nemecký vývoz sa po júlovom páde výrazne oživil

Vývoz v auguste na sezónne upravenej báze medzimesačne vzrástol o 5,4 percenta.

BERLÍN. Nemecký export sa v auguste oživil po prudkom páde v predchádzajúcom mesiaci. Informovala o tom agentúra RTTNews. Vývoz v auguste na sezónne upravenej báze medzimesačne vzrástol o 5,4 % po 2,6-% poklese v júli, uviedol spolkový štatistický úrad Destatis. Júlové zníženie bolo najprudšie za takmer jeden rok. Dovoz sa v auguste zvýšil o 3 % po 0,7-% poklese v júli. Prebytok zahraničnej obchodnej bilancie v auguste na sezónne upravenej báze dosiahol 22,2 miliardy eur. Na neupravenej báze prebytok stúpol na 20 miliárd eur z 15,2 miliardy eur v rovnakom mesiaci vlani. Experti počítali s nárastom prebytku len na 19 miliárd eur. Export sa v auguste medziročne zvýšil o 9,8 % a import o 5,3 %. Prebytok bežného účtu platobnej bilancie v auguste vzrástol na 17,9 miliardy eur zo 14,4 miliardy eur pred rokom.


Bolo by skvelé vidieť spoločný tím Čechov a Slovákov, tvrdí zámorský novinár

Česi sa po jednej výhre a dvoch prehrách neprebojovali do semifinále Svetového pohára.

BRATISLAVA. Napriek tomu, že pevný termín ďalšieho Svetového pohára ešte nie je daný, reprezentácie, ktoré sa nedostali do semifinále už riešia, ako bude vyzerať ich budúcnosť na turnaji. Jedným z najskloňovanejších je určite česká reprezentácia.  "Je ťažké povedať, či dostane samostatná česká reprezentácia pozvánku. Slováci ju napríklad nedostali, pretože v NHL nemajú 22 hráčov. Neviem koľko budeme mať o štyri roky v NHL hráčov my," povedal v rozhovore pre český Sport bývalý tréner českého aj slovenského národného tímu Vladimír Vůjtek. Podobný názor má aj novinár z prestížnych The Hockey News Ken Campbell. Ten je v nemilosti našich susedov, keď napísal, že Jaromír Jágr už viac nemá na to, aby sa v NHL tlačil do pozície jedného z hlavných lídrov. Čechom tiež predpovedal posledné miesto na Svetovom pohári. "Bol dôvod si to myslieť. Myslím si však, že svet potrebuje, aby Česká republika patrila medzi špičku. Nie som si istý, či tam je v tomto momente," povedal Campbell.  S Campellovým názorom súhlasí aj Vůjtek: "Bohužiaľ, za svetovou špičkou zaostávame. Je tam pár hráčov, ktorí sú na vysokej úrovni, ale celkovo tam v súčasnosti nepatríme." Podobný problém malo Slovensko a v jeho prípade sa to vyriešilo spojením európskych reprezentácií do Tímu Európy. V rámci európskeho výberu odohrá v nedeľu semifinálový zápas proti Švédsku. "Rozhodne by bolo zaujímavé, keby vytvorili spoločný výber Čechov a Slovákov. Bolo by skvelé niečo také vidieť. Našťastie to nie je nutné riešiť práve v tejto chvíli. Česi patria stále medzi najlepších, približne na šieste miesto. A rozhodne to nevyzerá, že by sa na nich tlačilo Švajčiarsko, Nemecko či Slovensko," dodáva Campbell.  Česko skončilo v skupine A až tretie za Kanadou a Tímom Európy. Horšie na tom bolo už len veľké sklamanie turnaja USA. Práve proti prvej Kanade utrpeli Česi najväčšiu prehru 0:6. Následne podľahli aj Tímu Európy po predĺžení 2:3. Až v poslednom zápase skupiny dokázali triumfovať proti USA 4:3.


Harabin bude kandidovať za predsedu Najvyššieho súdu

V októbri uplynie päťročné funkčné obdobie aktuálnej predsedníčke Daniele Švecovej.

BRATISLAVA. Sudca Najvyššieho súdu Štefan Harabin bude kandidovať v septembrových voľbách na post predsedu Najvyššieho súdu. TASR to potvrdil Harabin. "Motívom mojej kandidatúry je prebiehajúca mafianizácia Najvyššieho súdu SR. Personálne obsadzovanie sudcov na objednávku politických mafiánov," zdôvodnil svoju kandidatúru Harabin. Pripomenul, že ako sudca pôsobí takmer 40 rokov, hovorí tiež, že ľudia stratili dôveru v štátne inštitúcie a spravodlivosť. Voľba predsedu bude 9. septembra 2019. V októbri tohto roka uplynie päťročné funkčné obdobie aktuálnej predsedníčke súdu Daniele Švecovej. Kandidátov na predsedu Najvyššieho súdu môže Súdnej rade navrhnúť člen rady, sudcovské rady, stavovské organizácie sudcov, plénum sudcov NS, sudca NS a minister spravodlivosti. Harabina už raz Súdna rada zvolila za predsedu Najvyššieho súdu a to v roku 2009. Progresívne Slovensko, Spolu-občianska demokracia a aj novovznikajúca strana Za ľudí považuje kandidatúru Štefana Harabina na post predsedu Najvyššieho súdu SR za hrozbu pre spravodlivosť. Harabin svoj záujem potvrdil ešte v utorok pre agentúru SITA s tým, že sa tiež plánuje angažovať na pôde parlamentnej politiky. Podľa spomínaných strán je nepredstaviteľné, aby človek, ako Harabin zastával obdobné posty v justícií. Voľba nového predsedu či predsedníčky najvyššieho súdu bude v septembri na pôde Súdnej rady SR. Záujemcov musí niekto najskôr navrhnúť, pričom na úspech potrebujú minimálne desať hlasov členov súdnej rady. Harabin už Najvyššiemu súdu SR v minulosti šéfoval, zastával tiež napríklad post ministra spravodlivosti. V súvislosti s možnou kandidatúrou sa skloňuje aj meno bývalej predsedníčky Ústavného súdu SR Ivetty Macejkovej, či sudkyne Jane Bajánkovej, ktorá v minulosti viedla aj Súdnu radu SR. „Súčasťou zmeny, ktorú na Slovensku chceme dosiahnuť, je aj zvýšenie dôvery v spravodlivosť a vymožiteľnosť práva. Je kľúčové, aby na čele významných súdnych inštitúcií, akou je aj Najvyšší súd SR, stál človek, o ktorého charaktere nie sú pochybnosti. Aj preto považujeme dnešné ohlásenie kandidatúry Štefana Harabina na post predsedu Najvyššieho súdu SR za hrozbu pre spravodlivosť na Slovensku. Slovensko sa potrebuje očistiť od ľudí, ktorí ho ťahajú späť do minulosti. Zodpovednosť majú členovia súdnej rady, ktorí budú predsedu Najvyššieho súdu SR vyberať. Zvýšenú pozornosť preto budeme venovať aj voľbám nových členov súdnej rady," uviedla koalícia strán Progresívne Slovensko a Spolu-občianska demokracia v stanovisku, ktoré má agentúra SITA k dispozícii. Obdobný názor zastáva aj nová strana exprezidenta Andreja Kisku Za ľudí, ktorá navyše vyzýva aj ministra spravodlivosti Gábora Gála (Most-Híd), aby v prípade Harabina konal. „Sudca a o to viac predseda Najvyššieho súdu musí byť nezávislý a musí sa tak aj verejnosti navonok javiť. Pán Harabin nespĺňa túto podmienku, pretože vstúpil do aktívneho politického zápasu o funkciu prezidenta republiky. Funkcia predsedu Najvyššieho súdu má byť oddelená od politiky, osoba pána Harabina ju neoddeľuje, ale naopak priamo ju spája s politikou,“ uviedla Mária Kolíková zo strany Za ľudí. „Harabin je nie len politik, ktorý si stále oblieka sudcovský talár, ale aj osoba, ktorá má pokrivený morálny profil. Jeho kontakty s mafiánom Sadikim, konšpirácie a klamstvá, ktoré šíri, šikanovanie kolegov na Najvyššom súde, politizácia justície, to všetko sú dôvody, prečo by nie len že nemal kandidovať na predsedu Najvyššieho súdu, ale nemal by byť už ani sudcom, pretože nespĺňa podmienku nezávislosti,“ dodal Juraj Šeliga. „Vyzývame predsedníčku Najvyššieho súdu Slovenskej republiky, ako aj ministra spravodlivosti Gábora Gála, aby ako oprávnené osoby podali podnet Súdnej rade Slovenskej republiky so žiadosťou o stanovisko k možnej kandidatúre osoby Štefana Harabina, a to v súvislosti s možným porušením zásad sudcovskej etiky, keďže ešte pred pár mesiacmi kandidoval na politickú funkciu a bol aktívnou súčasťou predvolebnej kampane, vyjadroval sa k politickým otázkam a aktívne sa zapájal do politického boja. Opäť opakujeme, že sudca, nehovoriac o predsedovi Najvyššieho súdu, musí byť nezávislý a má sa aj javiť ako nezávislý, o čom máme v prípade Štefana Harabina pochybnosť,“ doplnili. Na kandidatúru Štefana Harabina zareagovalo aj hnutie Obyčajní ľudia a nezávislé osobnosti (OĽaNO), ktoré sa domnieva, že slovenskej justícii aj bez toho nedôveruje množstvo ľudí. „Slovenské súdnictvo trpí obrovskou nedôverou verejnosti. Ak sa má obnoviť dôvera občanov, musí na čele najvyššieho súdu stáť morálna autorita, ktorá je garantom spravodlivosti. Štefan Harabin už mnohokrát dokázal, že ho v každej funkcii vždy zaujímal len osobný prospech čím jednoznačne dokázal, že nie je ani morálnou autoritou, a už vôbec nedokáže garantovať spravodlivosť pre všetkých. Jeho zvolenie by znamenalo návrat súdnictva do doby mečiarovského temna," uviedlo hnutie v stanovisku.


Polovica chovu uhynula, druhá nie. V okolí Linzu uhynuli tisíce sliepok

LINZ. O záhadnom masovom úhyne sliepok v St. Floriane v hornorakúskom okrese Linz-vidiek informoval tamojší verejnoprávny rozhlas ORF. Presnú príčinu úhynu 10-tisíc sliepok by mala objasniť Veterinárna univerzita vo Viedni. V chove rozdelenom na dve časti došlo k masovému úhynu v jeho polovici, v druhej časti zostali všetky sliepky nažive. Alarmovaní veterinári nedokázali zistiť presnú príčinu úhynu a predpokladajú za ním zástavu srdca z neznámych príčin. Ani únik plynu, ani otravy údajne neprichádzajú do úvahy. Odhadovaná škoda predstavuje okolo 20-tisíc eur.


V sýrskom Aleppe otvorili časť slávneho bazáru

Krytá tržnica nachádzajúca sa v Starom meste Aleppa bola najväčšou na svete.

DAMASK. V sýrskom Aleppe, ktoré bolo vážne poškodené počas štyroch rokov bojov o mesto, vo štvrtok slávnostne otvorili časť tamojšieho známeho krytého bazáru Súk al-Madína. V zrekonštruovanej a girlandami a vianočnými stromčekmi vyzdobenej časti tržnice Súk al-Džumrúk sa od štvrtka koná štvordňový bazár, na ktorom sa opäť predáva slávne mydlo z Aleppa, bižutéria či látky a orientálne koberce. Na viacerých arkádach viseli aj veľké portréty prezidenta Bašára Asada. Krytá tržnica nachádzajúca sa v Starom meste Aleppa bola so svojimi 4000 stánkami a 40 krytými uličkami najväčšou na svete. Uličky v nej majú súhrnne dĺžku 13 kilometrov. Tržnica bola založená v 13. storočí, jej najväčšia časť bola postavená o storočie neskôr. Po dobytí mesta vládnymi silami v roku 2016 aleppské úrady informovali, že počas bojov bolo zničených 700 obchodíkov, pričom najviac bola poškodená časť vyhradená ženám, súk so zlatom a s koreninami. V aleppskom Starom meste sa nachádza aj slávna Umájjovská mešita, ktorej elegantný minaret bol počas bojov o mesto zničený. Veľkú mešitu v Aleppe postavili v roku 715; je najstarším a najväčším svätostánkom v historickom centre tohto mesta. Údajne sa v nej nachádzajú relikvie kňaza Zachariáša, otca Jána Krstiteľa. Najväčšie mesto Sýrie Aleppo bývalo pred vypuknutím občianskej vojny v roku 2011 priemyselným a finančným centrom krajiny. Bojiskom sa stalo v júli 2012, keď protivládni povstalci spustili svoju ofenzívu. Mesto v jej dôsledku zostalo rozdelené na sektory ovládané opozíciou na východe a časti kontrolované vládou na západe. Vládnym silám sa mesto podarilo dobyť vlani v decembri. Boje spôsobili obrovské škody v Starom meste Aleppa, ktoré je zapísané v zozname svetového dedičstva UNESCO.


Za pučom v Čiernej Hore sú Rusi, potvrdil prokurátor

Ruskí nacionalisti chceli údajne zastaviť prozápadné smerovanie balkánskej krajiny.

PODGORICA, BRATISLAVA. Októbrový pokus o puč v Čiernej Hore zorganizovali ruskí nacionalisti. Dohady, o ktorých doteraz špekulovali len médiá a analytici, najnovšie potvrdil aj čiernohorský hlavný generálny prokurátor. Rusi sa podľa neho neboli ochotní zastaviť pred ničím a priamo v deň parlamentných volieb plánovali zavraždiť aj premiéra Mila Djukanoviča. Milivoje Katnič, ktorý šéfuje čiernohorskej špeciálnej prokuratúre, zatiaľ nechcel hovoriť o tom, že za udalosťami zo 16. októbra bol priam Kremeľ. „Nemáme dôkazy o tom, že by v tom bol zaangažovaný ruský štát... Ale máme dôkazy, že všetko zorganizovali dvaja nacionalisti z Ruska,“ cituje jeho vyhlásenia na víkendovej tlačovej konferencii portál Balkan Insight. Podľa Katniča podozrivých Rusov zatkli srbské bezpečnostné zložky, medzitým ich však deportovali. „Neviem kde sú teraz, asi v Rusku, alebo niekde inde,“ vyhlásil. Čiernohorci sa 16. októbra v parlamentných voľbách vyberali medzi prozápadnou koalíciou pod vedením dlhoročného premiéra Djukanoviča a proruskou opozíciou. Djukanovič napokon voľby vyhral, jeho strana však nezískala väčšinu. Podľa Katniča chceli Rusi "zastaviť euroatlantickú integráciu" malej balkánskej krajiny. Rusko v pondelok ústami hovorcu Kremľa Dmitrija Peskova kategoricky poprelo akúkoľvek súvislosť s nedávnym údajným pokusom o štátny prevrat v Čiernej Hore. "Možnosť oficiálnej účasti na organizácii pokusu o akékoľvek nezákonné kroky kategoricky popierame," citovala Peskova agentúra MTI. Podľa hovorcu sa Podgorica oficiálne neobrátila na ruskú stranu so žiadosťou o pomoc. Peskov nedisponuje ani informáciami, či došlo ku kontaktom medzi predstaviteľmi tajných služieb oboch krajín. Premiér už dávnejšie informoval o tom, že v krajine sa chystal puč. Na rozdiel od Katniča však vtedy len naznačil, že na zmene smerovania krajiny, ktorá sa už budúci rok stane novým členom NATO, majú záujem „nacionalisti“. Hlavným organizátorom puču mal byť bývalý šéf srbských špeciálnych jednotiek, ktorého Čiernohorci zatkli v deň volieb.


V bratislavskom Technopole uniká plyn, na mieste sú záchranári

BRATISLAVA. V bratislavskom Technopole zasahujú záchranné zložky, došlo tam k úniku plynu. Podľa informácií z Operačného strediska Krajského riaditeľstva Hasičského a záchranného zboru (HaZZ) v Bratislave príčina úniku plynu nie je zatiaľ známa. "Situáciu preverujeme, na mieste zasahuje 12 hasičov s tromi kusmi techniky," uviedlo Operačné stredisko HaZZ. Okrem hasičov sú prítomní aj policajti a zdravotní záchranári.


Cibulková opäť bojovala viac ako dve hodiny. A postúpila

Slovenka v druhom kole turnaja vo Wu-Chane zdolala Nemku Lauru Siegemundovú v troch setoch.

WU-CHAN. Slovenská tenistka Dominika Cibulková nasadená ako desiata zvíťazila nad Nemkou Laurou Siegemundovou za 137 minút 2:6, 6:3, 6:4 v utorňajšom zápase druhého kola dvojhry na turnaji WTA v čínskom Wu-chane. V osemfinálovom treťom kole bude Cibulková v súboji dvoch grandslamových finalistiek čeliť českej päťke podujatia Karolíne Plíškovej. (2,589 milióna USD, tvrdý povrch) Dominika Cibulková (SR-10) - Laura Siegemundová (Nem.)  2:6, 6:3, 6:4  /za 137 minút/ Nedávna členka Top 10 Cibulková síce v úvode duelu so Siegemundovou zvládla okamžitý rebrejk na 1:1, ale potom klesla na 1:3. Za stavu 2:3 nezužitkovala jednu šancu na príjme, následne sama ešte raz prišla o servis. Súperka sa vzápätí bez zásadnejších ťažkosti dopodávala k zisku prvej časti. Využila druhý setbal od skóre 40:15. V druhom sete Slovenka otočila z 0:1 s brejkom na 3:1, nevyhla sa však stavu 3:3. Navyše, v siedmej hre bol v ohrození jej servis. S nepríjemnou situáciou si poradila (4:3) a pripísala si aj ďalšie dva gemy, takže sa išlo do tretieho setu. V ňom Siegemundová vyrovnala z 0:2 na 2:2, ale potom jej Slovenka ušla na 2:5. Na returne v ôsmom geme vymazala mečbal a zužitkovala druhý brejkbal na 3:5. Ešte aj znížila na 4:5, ale ďalej sa už nedostala, hoci v desiatej hre viedla 40:15 a neskôr mala tretí brejkbal. Slovenka premenila dovedna piaty mečbal. Nemka si príliš neprospela deviatimi dvojchybami. Dvadsaťsedemročná Bratislavčanka (12. v dlhodobom singlovom renkingu pre nasadzovanie) sa revanšovala dvadsaťosemročnej Siegemundovej (31.) za prehru 6:3, 3:6, 3:6, ktorú inkasovala už pred dvanástimi rokmi v kvalifikácii junioriek na vrcholnom parížskom antukovom Roland Garros. Cibulková má proti dvadsaťštyriročnej finalistke US Open 2016 v New Yorku Karolíne Plíškovej (6.) povzbudivú štatistiku 2:0. Prekonala ju predvlani v semifinále na tvrdom povrchu v malajzijskom Kuala Lumpure (6:7 /3/, 6:3, 6:3) a v júni na tráve vo finále Eastbourne (7:5, 6:3). Zverenkyňa kapitána fedcupovej reprezentácie SR Mateja Liptáka bojuje v Ázii aj o posilnenie svojich vyhliadok na štart na koncoročnom výberovom šampionáte WTA Finals 23. - 30. októbra v Singapure pre osem najlepších singlistiek sezóny. K 26. septembru figurovala na siedmej priečke v hodnotení Road iba o 18 bodov nad čiarou. Vo Wu-chane už má garanciu 105 bodov a prémie 26 900 USD brutto. Výsledky - dvojhra - 2. kolo:  Dominika Cibulková (SR-10) - Laura Siegemundová (Nem.) 2:6, 6:3, 6:4 Angelique Kerberová (Nem.-1) - Kristina Mladenovicová (Fr.) 6:7 (4), 6:1, 6:4 Jelena Jankovičová (Srb.) - Garbine Muguruzová-Blancová (Šp.-2) 6:4, 7:6 (2) Agnieszka Radwanská (Poľ.-3) - Jekaterina Makarovová (Rus.) 6:4, 6:1 Venus Williamsová (USA-6) - Julia Putincevová (Kaz.) 6:3, 6:2 Madison Keysová (USA-8) - Caroline Garciová (Fr.) 6:3, 6:4 Svetlana Kuznecovová (Rus.-9) - Madison Brenglová (USA) 6:0, 6:4 Johanna Kontová (V. Brit.-11) - Šuaj Čang (Čína) 6:3, 6:3 Jaroslava Švedovová (Kaz.) - Roberta Vinciová (Tal.-13) 7:5, 6:2 Petra Kvitová (ČR-14) - Elina Svitolinová (Ukr.) 6:3, 6:1 Daria Kasatkinová (Rus.) - Louisa Chiricová (USA) 6:1, 6:1 Barbora Strýcová (ČR) - Misaki Doiová (Jap.) 5:7, 6:0, 6:2 Caroline Wozniacka (Dán.) - Kateřina Siniaková (ČR) 6:4, 6:4


Strelil úvodný gól turnaja. Proti Česku to bude iný súboj, priznáva Gáborík

Slovenský krídelník po zápase chválil najmä brankára Jaroslava Haláka.

TORONTO. V úvode prípravy sa len zohrávali, v dvoch zápasoch so severoamerickými mladíkmi dostali dohromady až jedenásť gólov. Potom však urobili veľký krok a Švédov zdolali 6:2. O prekvapenie sa hráči Tímu Európy postarali aj v otváracom zápase Svetového pohára – favorizovaných Američanov zdolali 3:0. „Hrali sme zodpovedne v obrane, mali sme dobrý prechod do pásma a z prečíslení sme skórovali. Američania sa snažili hrať tvrdo, ale my sme odviedli skvelú prácu,“ uviedol po stretnutí slovenský útočník Marián Gáborík, strelec otváracieho a napokon víťazného gólu. „Odohrali sme aj dobré oslabenia a aj keď nás prestrieľali, nemyslím si, že mali veľa šancí. Naopak, prepadávali a vďaka tomu sme si vytvorili príležitosti,“ pokračoval. Európsky výber súpera dokonale zaskočil a nepúšťal ho do veľkých šancí. A ak sa aj Američania cez obrancov dostali, ich strely zneškodnil pozorný Jaroslav Halák. Bratislavský rodák bol mužom zápasu – chytil 35 striel a právom ho vyhlásili za prvú hviezdu. „Jaro podal skvelý výkon a zneškodnil niekoľko dobrých šancí,“ povedal Gáborík. Európania boli pred turnajom outsiderom skupiny, po nečakanej výhre si však zvýšili šancu na postup do semifinále.Kľúčový duel odohrajú v pondelok proti Českej republike (od 21.00 SELČ). „Proti Čechom je to vždy špeciálny zápas. Majú kvalitné mužstvo, bude to iný súboj ako s Američanmi, trochu technickejší podobne ako so Švédmi v príprave. V nedeľu si na videu pozrieme ich kombinácie a čo najlepšie sa pripravíme,“ dodal tridsaťštyriročný krídelník. Gáborík nastúpil v útoku s Dánom Fransom Nielsenom a Nórom Matsom Zuccarellom.


Aktívnych zmlúv na podporu výskumných centier je ešte 53, odkázala poslancom Lubyová

Ministerky sa na aktuálny stav pýtala opozičná poslankyňa Veronika Remišová.

BRATISLAVA. Celkovo 53 zmlúv z pôvodného počtu 62, ktoré boli schválené v prípade výzvy na podporu priemyselných výskumno-vývojových centier, je stále aktívnych. Poslancom NR SR to odkázala ministerka školstva Martina Lubyová (nominantka SNS) s tým, že stále prebiehajú rokovania s jednotlivými prijímateľmi s cieľom dohodnúť sa na odstúpení od kontraktov. Ministerky sa na aktuálny stav pýtala opozičná poslankyňa Veronika Remišová (OĽaNO). Šéfke rezortu pripomenula, že v súvislosti s minuloročnou kauzou eurofondov na ministerstve školstva stále hrozí nepreplatenie už uzatvorených zmlúv zo strany Európskej komisie a je obava, že finančné prostriedky budú musieť byť vyplatené pochybným firmám zo štátneho rozpočtu. "Koľko firiem z predmetnej výzvy k dnešnému dňu odstúpilo od zmluvy? Aké kroky podniká ministerstvo v tejto súvislosti a voči komu bude vyvodená zodpovednosť, ak Európska komisia tieto projekty naozaj nepreplatí?" pýtala sa Remišová. Lubyová vysvetlila, že implementácia všetkých schválených projektov bola pozastavená až do doby ukončenia kontrol, čo znamená, že nie je umožnené žiadne čerpanie týchto finančných prostriedkov ani zo štrukturálnych fondov, ale ani zo štátneho rozpočtu. Kontrolu tejto výzvy realizuje ministerstvo školstva. Jej dĺžka je podľa ministerky ovplyvnená vysokým počtom podaných projektov (približne 300), ako aj komplexnosťou dokumentácie v rámci predložených žiadostí o nenávratný finančný príspevok (NFP). Výsledky kontroly budú ešte preverované zo strany ministerstva financií. "Predpokladáme, že následne bude realizovaný aj audit Európskej komisie. V žiadnej inej výzve z tých, ktorých sa týkal varovný list Európskej komisie, neboli a ani nebudú uzatvorené žiadne zmluvy o nenávratnom finančnom príspevku," uistila Lubyová. Aktuálne je teda zo 62 schválených projektov účinných ešte 53 zmlúv. Mimoriadne bola ukončená zmluva o poskytnutí NFP v prípade dvoch prijímateľov, a to spoločnosti I.K.NOW s.r.o. a Centra pre vedu a výskum, s.r.o. Ako ďalej informovala ministerka školstva, ukončené boli aj zmluvy o poskytnutí príspevku z dôvodu výpovede zo strany prijímateľa. Tu ide o spoločnosti MEGA & LOMAN, s.r.o., Digmia, s.r.o., a Falck Academy s.r.o. V prípade dvoch nenávratných finančných príspevkov sa nepristúpilo ani k podpisu zmluvy. Ide o spoločnosti FINALCAST s.r.o. a O2 Slovensko. Pri dvoch NFP, kde boli žiadatelia F.M. Servis a DSSI, síce boli podpísané zmluvy o nenávratnom finančnom príspevku, ale kontrakty neboli zo strany ministerstva zverejnené v Centrálnom registri zmlúv. Obaja prijímatelia zverejnili zmluvy sami, ale nezverejnili partnerské kontrakty. "Aktuálne sa vypracováva právna analýza, či sú tieto zmluvy účinné," uviedla Lubyová. Podľa jej slov v súčasnosti prebiehajú rokovania s jednotlivými prijímateľmi, ktorých cieľom je dohodnúť sa na odstúpení od zmlúv. Vo februári by mali prebehnúť rokovania s približne 20 prijímateľmi a v marci so zvyšnými. "Predpokladáme, že u väčšieho počtu prijímateľov sa podarí dohodnúť na odstúpení, a to aj z dôvodu, že majú záujem uchádzať sa o projekty v rámci nových pripravovaných výziev a účinná zmluva o NFP v rámci výzvy na podporu priemyselných výskumno-vývojových centier môže byť prekážkou na predloženie nového projektu. Predpokladáme, že v priebehu marca tohto roku budeme môcť informovať o ďalšom znížení počtu účinných zmlúv," dodala ministerka.


Kotvan zabezpečil víťazstvo Mladej Boleslavi, Janus a Konrád pomohli svojim tímom

Pozrite si výsledky piatkových zápasov českej najvyššej hokejovej súťaže.

PRAHA. Hokejisti BK Mladá Boleslav zdolali v piatkovom stretnutí 41. kola najvyššej českej súťaže na vlastnom ľade hráčov Karlových Varov 3:2. Rozhodujúci gól domácich strelil v 44. minúte slovenský obranca Oldrich Kotvan. Gólovo sa presadil aj ďalší bek Ivan Baranka, jeho zásah však Brnu nestačil, keď podľahol v Plzni 2:5. Piráti Chomutov - Mountfield Hradec Králové 1:3 (0:0, 1:2, 0:1) Góly: 37. Sklenář - 26. Pavlík (CINGEL), 28. Koukal, 44. Pavlík Mladá Boleslav - Energie Karlove Vary 3:2 (1:0, 1:2, 1:0) Góly: 2. Žejdl, 38. Vondrka, 44. KOTVAN - 29. Vlach, 33. Skuhravý Škoda Plzeň - Kometa Brno 5:2 (3:1, 0:0, 2:1) Góly: 2. Allen, 12. Kovář, 20. Pour, 54. Kantner (PREISINGER), 55. Staka - 8. Mueller, 57. BARANKA Berani Zlín - HC Litvínov 1:2 pp sn (0:0, 1:1, 0:0 - 0:0, 0:1) Góly: 24. Sedláček - 36. Trončinský (J. MIKÚŠ), rozodujúci sam. nájazd: Kašpar /J. JANUS (Litvínov) odchytal celý zápas/ HC Olomouc - Oceláři Třinec 5:2 (1:1, 2:1, 2:0) Góly: 3. Tomeček, 29. SKLADANÝ (B. MRÁZ), 40. Galvas, 55. Irgl, 56. Jergl - 9. Růžička (tr. strieľanie), 27. Svačina (GERNÁT) /Branislav Konrád (Olomouc) odchytal celý duel/ HC Dynamo Pardubice - Bílí Tygři Liberec 0:1 (0:1, 0:0, 0:0) Gól: 12. Valský Sparta Praha - Vítkovice Ridera 3:0 (0:0, 1:0, 2:0) Góly: 23. Rousek, 59. Delisle 60. Beran


Už aj Brusel vidí v Čapom hnízde Babišov podvod

Česku hrozí, že bude musieť vrátiť Bruselu takmer dva milióny eur, ktoré dostal Babiš.

PRAHA, BRATISLAVA. Dotácia na Čapí hnízdo bola v rozpore s pravidlami prideľovania európskych dotácií, lebo tie majú podporovať malé a stredné podniky a nie obrie konglomeráty ako Agrofert. Stanovisko s takýmto znením vraj už Európsky úrad na boj proti podvodom (OLAF) doručil českému ministerstvu financií. Ak by sa to potvrdilo, znamenalo by to, že dva dni pred českými parlamentnými voľbami aj Brusel povedal, že Andrej Babiš, líder favorizovaného hnutia ANO, porušil pravidlá. Informáciu na svojom twitteri zverejnil expremiér Mirek Topolánek, no potvrdil ju aj zdroj denníka SME a webu Forum24.cz. Samotný OLAF to ešte nepotvrdil. OLAF však nemá komunikovať s českou verejnosťou, ale s oficiálnymi úradmi, ktoré sa majú zneužitím dotácie zaoberať. Je teda len na českých úradoch, či sa k nejakým krokom odhodlajú ešte pred piatkovými voľbami, píše Forum24.cz. Podľa týchto zdrojov bude musieť Česká republika vrátiť Bruselu 1,9 milióna eur, čo je rovnaká suma, akú na dotáciách dostalo Čapí hnízdo. Za podvod už Babiša stíha aj česká polícia. Babiš naďalej tvrdí, že v roku 2008, keď firma o dotáciu žiadala, Čapí hnízdo nevlastnil. Komplex v stredných Čechách predtým patril Babišovmu Agrofertu, no krátko pred podaním žiadosti sa presunul do rúk neznámych vlastníkov. Až neskôr Babiš priznal, že išlo o jeho príbuzných. Ak by Čapí hnízdo ostalo v majetku Agrofertu, dotácie by dostať nemohlo, keďže ide o jednu z najväčších firiem v krajine. Do majetku Agrofertu sa však Čapí hnízdo vrátilo v roku 2013, keď uplynula povinné päťročné fungovanie Čapieho hnízda ako rekreačného strediska, čo je podmienkou udelenia dotácie.


Příbram si na domácom trávniku poradil s Opavou v 27. kole českej ligy

Premier League

Ligue 1

Bundesliga

Česká liga

Pozrite si výsledok piatkového zápasu českej najvyššej futbalovej súťaže.

PRAHA. Futbalisti 1. FK Příbram zvíťazili v piatkovom domácom zápase 27. kola najvyššej českej súťaže nad SFC Opava 3:1. 1. FK Příbram - SFC Opava 3:1 (1:0)Góly: 42. Mingazov, 53. Fantiš, 59. Helebrand (vlastný) - 57. Kingue (vlastný)


Nový Opel Insignia sa ukázal už aj ako kombi

Novinka je oproti predchodcovi ľahšia a ponúka o sto litrov objemnejší kufor.

RÜSSELSHEIM, BRATISLAVA. Druhá generácia modelu Opel Insignia sa po verzii Grand Sport predstavuje už aj ako praktickejšie kombi Sports Tourer. Vo svetovej premiére ho spoznáme na nadchádzajúcom autosalóne v Ženeve. Objednávky začne automobilka prijímať už v priebehu februára. V porovnaní so súčasnou generáciou môže byť nové kombi v závislosti na verzii a výbave až o dvesto kilogramov ľahšie. Popritom disponuje o 92 mm dlhším rázvorom, čím sa dostáva na hodnotu 2829 mm. Vozidlo dlhé 4986 mm a vysoké 1483 mm má tiež o 30 mm kratší predný previs karosérie a o 11 mm širší rozchod kolies. Batožinový priestor ponúka, po sklopení zadných sedadiel rozdelených v pomere 40:20:40, objem 1640 litrov, teda o sto litrov viac ako v prípade predchodcu. Dostať sa dá doňho aj bezdotykovo, pohybom nohy pod zadným nárazníkom. V základe má kufor objem 520 litrov. Špecialitou tohto variantu Insignie sú strešné lyžiny, inak je jeho výbava identická so sedanom Grand Sport. Okrem iného zahŕňa adaptívne svetlomety IntelliLux LED Matrix, infotainment IntelliLink, telematický systém Opel OnStar, head-up displej, 360-stupňový kamerový systém či elektricky vyhrievané čelné sklo. Vnútri potešia ventilované predné sedadlá s masážnou a pamäťovou funkciou. Vyhrievané môžu byť dokonca aj zadné krajné sedadlá. Výrobca sľubuje o niečo väčší priestor prakticky v každom smere, čo ešte môže vizuálne zdôrazniť panoramatická strecha. O bezpečnosť pasažierov sa postarajú systémy ako autonómne núdzové brzdenie či asistent pre udržiavanie v jazdnom pruhu. Opel však myslel aj na lepšiu ochranu chodcov a Sports Tourer tak po vzore verzie Grand Sport dostal aktívnu hliníkovú kapotu. O motorizáciách toho automobilka zatiaľ veľa neprezradila. Zmieňuje sa akurát o tom, že popri prednom pohone a 6-stupňovej manuálnej prevodovke, bude model k dispozícii aj so systémom pohonu všetkých kolies s vektorovaním krútiaceho momentu v kombinácii s 8-stupňovou automatickou prevodovkou.


Väčšine druhov stromov v Európe hrozí vyhynutie

Európske stromy sú pod tlakom inváznych druhov, výrubu i rozvoja miest.

ŽENEVA. Viac než polovici druhov stromov, ktoré rastú len v Európe, hrozí vyhynutie. Vyplýva to zo štúdie Medzinárodnej únie pre ochranu prírody a prírodných zdrojov (IUCN), ktorú zverejnili v piatok. Stromy sú podľa nej pod tlakom inváznych škodcov, nadmerného výrubu i rozvoja miest. Z Európy by mohlo zmiznúť 42 percent zo 454 druhov stromov, ktoré rastú na našom kontinente, a až 58 percent z 265 druhov stromov, ktoré nerastú na iných kontinentoch, uviedla IUCN. Informovali o tom agentúry AFP a DPA. IUCN - medzinárodná organizácia sídliaca vo Švajčiarsku ktorá udržiava tzv. Červený zoznam ohrozených druhov rastlín a živočíchov - vydala nové hodnotenie sekcie stromov v tomto zozname. Aktualizácia zaraďuje 15 percent druhov stromov v Európe do kategórie "kriticky ohrozené", čo je len jeden stupeň od vyhynutia. IUCN označila vývoj týkajúci sa druhov stromov v Európe za "alarmujúci" s tým, že za ich úbytkom sú najmä škodcovia a choroby, ako aj invázne rastliny vysádzané ľuďmi. "Stromy sú nevyhnutné pre život na Zemi a európske stromy vo všetkej svojej diverzite sú zdrojom potravy a úkrytu pre nespočetné druhy živočíchov, ako sú vtáky a veverice, a zohrávajú kľúčovú ekonomickú úlohu," uviedol vedúci oddelenia IUCN pre Červený zoznam Craig Hilton-Taylor. Vo vyhlásení vyzval na spoločné úsilie zamerané na "zaistenie ich prežitia" a osobitne vyzdvihol potrebu začleniť ohrozené druhy do pravidelného plánovania funkčného využitia a ochrany územia. Medzi ohrozenými druhmi je pagaštan konský i viaceré druhy jarabiny. Pagaštan konský zaradila IUCN po výraznom úbytku tohto druhu po celej Európe medzi "zraniteľné" druhy, čo je prvý stupeň ohrozenia. Tieto stromy poškodzuje najmä invázny druh hmyzu ploskáčik pagaštanový, ktorý sa rýchlo rozšíril z Balkánu do zvyšku Európy, no tiež výruby, lesné požiare a turizmus.


INZERCIAHotovosť je na ústupe. Karty akceptujú aj v kostole či na ulici

Medzi najinovatívnejšie krajiny vo využívaní technológií na platenie patrí aj Slovensko.

Bankovky a mince sa už dnes nenosia. Ľudia i firmy platia za nákupy čoraz častejšie platobnou kartou či mobilom a mnohé krajiny znižovanie hotovosti v obehu aktívne podporujú. India radikálne skartovala veľkú väčšinu bankoviek, Kórea plánuje do roka vyradiť z obehu kovové mince a škandinávske krajiny sa netaja tým, že chcú byť prvými, kto zruší hotovosť úplne. Aj keď hotovosť vo svete stále kraľuje, jej nahrádzanie bezhotovostnými transakciami je svetovým trendom, ako potvrdzuje aj nedávna štúdia spoločnosti CGI. Výnimkou nie je ani Slovensko, ktoré v platení modernými technológiami patrí medzi najinovatívnejšie krajiny. Svetové prvenstvo v bezhotovostnej platbe v súčasnosti drží Švédsko. Až 80 % transakcií sa v obchodoch robí kartou alebo mobilom. V tomto severskom štáte digitálne zaplatíte aj do zvončeka v kostole alebo si cez terminál kúpite u bezdomovca na ulici časopis. Švédi kupujú kartou aj žuvačky v stánku a s humorom hovoria, že si ani nepamätajú, aké významné osobnosti sú na ich korunách. „Vo Švédsku sa až 80 % platieb v obchodoch robí kartou alebo mobilom.“ Krajina, ktorá ako vôbec prvá na svete vydávala papierové peniaze, ich do roku 2030 plánuje zrušiť úplne. Už dnes viac ako polovica švédskych bánk nepracuje s fyzickými peniazmi a v mnohých obchodoch, reštauráciách či múzeách visia ceduľky s nápismi „neprijímame hotovosť“. Kvôli technologickému pokroku zrejme čoskoro nebudú mať čo do úst ani miestni bankoví lupiči. Pred niekoľkými rokmi sa v Štokholme odohral kuriózny prípad, keď zlodej so zbraňou v ruke prepadol lokálnu banku, no keďže išlo o bezhotovostnú pobočku, musel odísť s prázdnymi rukami. Kým ešte v roku 2009 švédske banky ročne zaznamenali až 110 bankových lúpeží, v roku 2016 sa objavili iba dva takéto prípady a o rok neskôr 11. Veľmi rázne majú k bezhotovostnej spoločnosti našliapnuté aj ďalšie severské krajiny Nórsko a Dánsko, ale napríklad aj Veľká Británia, Čína či niektoré americké veľkomestá. Výnimkou je napríklad Nemecko, kde aj napriek pokročilým platobným systémom hotovosť stále poráža ostatné formy platieb. Slovensko dlhodobo patrí medzi najinovatívnejšie krajiny v zavádzaní nových technológií v bankovníctve. Keďže sme malý trh, s obľubou sa tu testujú novinky a následne ich preberajú aj ďalšie krajiny. Boli sme medzi prvými krajinami, kde sa zaviedli bezkontaktné platby či platby mobilom. „Slováci platia kartou až 6-krát častejšie, ako vyberajú peniaze z bankomatu.“ Zároveň patríme medzi krajiny, v ktorých sú platby kartami mimoriadne obľúbené. Za rok 2018 sme platili kartou až šesťkrát častejšie, ako vyberali peniaze z bankomatu. Hotovosť síce ešte stále mierne prevažuje, no za posledné roky počet bezhotovostných transakcií zaznamenal výrazný nárast. Bezhotovostné platby zaznamenali boom najmä vďaka technológii bezkontaktných platieb, ktorých počet sa v priebehu 5 rokov viac ako strojnásobil. V obehu je u nás momentálne približne 5,2 milióna kariet, pričom až 92 % z nich je bezkontaktných. V používaní bezkontanktnej technológie patríme medzi lídrov a sme výrazne popredu pred viacerými najvyspelejšími krajinami Európy. Budúcnosť bude digitálnym platbám na Slovensku pravdepodobne priať ešte viac. Doteraz sme neboli zvyknutí, aby sme kartou platili napríklad u zubára či veterinára, v stánkoch na ulici, taxikárom, kuriérovi, či na festivaloch alebo výstavách. Čoskoro sa však platby u drobných obchodníkov v teréne stanú aj na Slovensku bežnou súčasťou života. Už dnes je na trhu k dispozícii technológia, ktorá umožňuje prijímať platobné karty prakticky kdekoľvek a kedykoľvek. Príkladom je momentálne najmenší a najľahší mobilný POS terminál na trhu - Flypos, ktorý nedávno uviedla ČSOB. Na jeho prevádzku stačí zabezepčená wifi site, vytvorená hoci aj prostredníctvom hot spotu na smartfóne. Zariadenie akceptuje aj bezkontaktné karty či NFC platby a obchodníci si ho môžu prenajať aj sezónne na krátke obdobia. Mesačný prenájom pritom stojí podnikateľa iba 1 €. Viac informácií o momentálnej ponuke a poplatkoch nájdete na webstránke ČSOB. Už dnes sa na Slovensku realizuje 40 % platieb bezhotovostne. V situácii, keď sa dá bezhotovostne zaplatiť všetko - od taxíka po kávu v automate, nemať možnosť prijímať digitálne peniaze môže pre firmy znamenať stratu významného počtu zákazníkov. Hotovosť určite tak skoro nezanikne, no svet sa mení a budúcnosť bude priať pripraveným.


Rád trinitárov vykupoval kresťanských zajatcov

V Bratislave po nich ostal unikátny barokový kostol

STARÉ MESTO. Kostol sv. Jána z Mathy a sv. Felixa z Valois na Župnom námestí, ľudovo známy aj ako trojička, je jednou z najvýznamnejších barokových pamiatok v Bratislave. Nielenže jeho interiér, na rozdiel od iných, opakovane prestavovaných kostolov, ostal dodnes zachovaný takmer bezo zmien, jeho architektúra v štýle dynamického baroka je pozoruhodná z viacerých hľadísk. Výstavba kostola súvisí z inváziou osmanských Turkov na naše územie. Dal ho totiž postavil rád trinitárov, ktorých hlavnou činnosťou bolo vykupovanie kresťanských zajatcov z moslimského zajatia. Rád trinitárov, ktorý býva označovaný aj ako rád Najsvätejšej Trojice, založili svätý Ján z Mathy a svätý Felix z Valois koncom 12. storočia. Charakterizovalo ich biele rúcho, hnedý plášť a červeno-modrý kríž na prsiach i plášti. „Rád na naše územie pozval Leopold I. v roku 1688, aby pomohol s vykupovaním kresťanských zajatcov,“ povedala Eva Trúchla počas prehliadky kostola zorganizovanej občianskym združením Bratislavské rožky. Osmanskí Turci sa v roku 1683 dostali až pred brány Viedne a aj keď sa Leopoldovi s pomocou posíl z Poľska podarilo vojská Osmanskej ríše poraziť, veľa vojakov, ako aj bežných obyvateľov padlo do zajatia. Do Prešporku rád priviedol arcibiskup Leopold Kolonič. Vďaka štedrým mecenášom, medzi ktorými nechýbali ani arcibiskup Imrich Esterházy či rodiny Pálffyovcov a Zičiovcov, rád získal pozemky pred vtedajšími hradbami mesta. V minulosti sa tu nachádzal Kostol sv. Michala aj s cintorínom. Ten však obrancovia mesta dali spolu s osadou v roku 1529 zbúrať, aby mali lepší prehľad o útočiacich Osmanoch. Rád začal so stavbou kostola v roku 1717, vysvätený bol v roku 1725. Vedľa kostola vybudoval aj kláštor. Ten však cisár Jozef II. v roku 1782 zrušil. „Zachované ostali len tie rehoľné rády, ktoré, dnešným jazykom povedané, vykonávali verejnoprospešnú prácu, ako napríklad venovali sa vzdelávaniu alebo prevádzkovali nemocnice,“ ozrejmila Trúchla. To však nebol prípad tohto žobravého rádu. Kláštorná budova najprv slúžila ako vojenská nemocnica a v roku 1844 ju staviteľ Ignác Feigler starší prestaval na Župný dom. „Za predobraz tohto kostola sa považuje Kostol sv. Petra od Lukasa von Hildebrandta vo Viedni, lenže doteraz sa nepodarilo nájsť písomné potvrdenie,“ povedala Trúchla. Kostol postavený v štýle dynamického baroka má viacero architektonických zvláštností, ktoré sa pri iných kostoloch na území dnešného Slovenska vyskytujú len veľmi zriedka. „Ako prvý kostol na území Slovenska má dovnútra preliačené priečelie a oválnu hlavnú loď,“ vysvetlila Trúchla. Podľa dobových rytín boli v minulosti veže kostola ukončené barokovými helmicami. Dnes sú ukončené plytkými ihlanmi. Bohato zdobený vstupný portál zobrazuje Svätú Trojicu. Je to motív, ktorý sa opakovane vyskytuje v takmer v pôvodnom stave zachovanom interiéri kostola. „Keď si človek sadne do jeho lavíc, môže si predstaviť ľudí v 18. storočí, ako žili či aký bol ich vzťah k životu,“ povedala Trúchla. Sú to však klenby s iluzívnou freskou, prečo do kostola často zamieria aj zahraniční návštevníci. Aj keď sú obe klenby, nad presbytériom, ako aj hlavnou loďou, pomerne plytké, fresky s využitím fiktívnych architektúr dokonale evokujú dojem vysokých kupol. Ich autorom je taliansky barokový maliar Antonio Galli Bibiena a kostol trinitárov je jediným v Bratislave s takouto výzdobou. Na menšej klenbe ukončenej vo vrchole malým otvorom s priehľadom do neba s poletujúcimi anjelikmi namaľoval umelec aj modročervený kríž - symbol trinitárskeho rádu. Na monumentálnej freske nad loďou sú symetricky členené stĺpy zbiehajúce sa do stredu doplnené laternou. V nej sa otvára pohľad do neba, kde tróni Najsvätejšia Trojica. Po stranách kostola sa nachádza šesť bočných oltárov. Z nich najviac zaujme oltár s obrazom Zázračnej Panny Márie z roku 1736, ktorý ako jediný nemá stĺpovú architektúru. Donátorom tohto votívneho, ďakovného oltára s kópiou zázračného obrazu Krásnej Panny Márie z Regensburgu bol predseda Uhorskej kráľovskej komory, gróf Karol Zichy. „Oltár zobrazuje dvoch anjelov nesúcich obraz Panny Márie s Ježiškom. Nad nimi dvojica anjelikov drží stuhu s mariánskou modlitbou SANCTA MARIA OPN, čo po slovensky znamená Svätá Mária oroduj za nás,“ povedala Trúchla. Niektorí historici umenia sa prikláňajú k myšlienke, že autorom oltára je samotný Juraj Rafael Donner. Podľa iných ide o umelca z Donnerovho okruhu. „Významný barokový sochár Donner pôsobil v Prešporku desať rokov a vytvoril tu množstvo barokových diel. Mal tu tiež žiakov a nasledovníkov, s ktorými spolupracoval,“ ozrejmila Trúchla. Jeho najznámejšie diela, socha sv. Martina a kaplnka sv. Almužníka sa nachádzajú v Katedrále sv. Martina. Majstrom z Donnerovho okruhu je tiež pripisovaná kazateľnica s plastikami zobrazujúcimi štyroch evanjelistov - Jána, Matúša, Mareka a Lukáša. Nad ňou sa nachádza tak-zvaná zvuková strieška. „Zabraňuje rozptylu zvuku a vďaka nej všetci veriaci, ktorí sa v kostole nachádzali, dobre počuli,“ povedala Trúchla. Dnes sa kazateľnica už nevyužíva a o zvukový komfort sa starajú mikrofóny. Monumentálny hlavný oltár pravdepodobne nie je pôvodný a pochádza z polovice 18. storočia. Dominuje mu obraz od nemeckého maliara Franza Xavera Palka zobrazujúci zakladateľov rehole Jána z Mathy a Felixa z Valois, ako vykupujú otrokov z tureckého zajatia. Pod kostolom sa nachádza krypta kopírujúca oválny pôdorys kostola. Sú v nej pochovaní rádoví bratia, ale aj civilné osoby. „Podľa jedného trinitára z Poľska, ktorý náš kostol v minulosti navštívil, je táto krypta jedným z mála pohrebísk trinitárov, ktoré sa vôbec zachovalo,“ povedal súčasný farár kostola trinitárov Tomáš Krampl. Vpredu v krypte sa nachádza oltárny obraz z roku 1725 zobrazujúci duše v očistci a Boží hrob so sochou mŕtveho Krista. „Toto miesto slúžilo na dva účely. Pri oltári sa slúžili omše za duše v očistci a k Božiemu hrobu sa veriaci chodili modliť na Bielu sobotu,“ vysvetlil farár. Krypta na tieto účely slúži dodnes. Počas Dušičiek je krypta otvorená celý týždeň od 1. do 8. novembra a za účasti veriacich sa tu konajú omše za zosnulých. Na Bielu sobotu sa sem veriaci chodia modliť k Božiemu hrobu.       Box (ends)


Šesť klubov môže postúpiť, Guardiola sa pokúsi o odplatu

BRATISLAVA. Šesť klubov (Arsenal Londýn, Paríž Saint-Germain, SSC Neapol, FC Barcelona, Atlético Madrid, Bayern Mníchov) si môže v utorok zabezpečiť miestenku do jarného osemfinále futbalovej Ligy majstrov. Na programe bude osem zápasov štvrtého kola základnej fázy v prvých štyroch skupinách (A až D). Stretnú sa mužstvá, ktoré proti sebe hrali pred dvoma týždňami v rámci tretieho kola, vtedajší hosť bude mať teraz výhodu domáceho prostredia. V A-skupine po úvodnej polovici stretnutí dominujú favoriti. Londýnsky Arsenal a parížsky Saint-Germain majú po sedem bodov, FC Bazilej a Ludogorec Razgrad po jednom. Arsenal sa predstaví na ihrisku Ludogorca, Parížania v Bazileji. Ak Arsenal alebo PSG zvíťazí a druhý z tejto dvojice neprehrá, obe tieto mužstvá preniknú do osemfinále. V prvých meraniach síl utorkových oponentov sa zrodili jednoznačné úspechy favoritov - Arsenal doma zvíťazil nad Razgradom 6:0, PSG nad Bazilejom 3:0. Z B-skupiny môže v utorok postúpiť len jeden tím - SSC Neapol. Mužstvo okolo slovenského kapitána Mareka Hamšíka je so šiestimi bodmi lídrom tabuľky pred Besiktasom Istanbul (5 b.) a Benficou Lisabon (4 b.). Posledné je kyjevské Dynamo (1 b.). Neapol bude bojovať v Istanbule. Prvou podmienkou pre Neapol v súvislosti s postupom už v utorok je ich víťazstvo, druhou remíza Dynama Kyjev v Lisabone. Neapolčanom nevyšla generálka - v sobotu v talianskej Serie A podľahli na pôde Juventusu Turín 1:2. "Ukázali sme slušnú hru, herne to bolo v poriadku. Bol to vyrovnaný duel. Chýbalo nám trošku šťastia," povedal slovenský reprezentant Hamšík pre svoj web a dodal: "Zápas v Turíne je pre nás už minulosťou. Pred očami máme už utorňajší veľmi dôležitý duel Ligy majstrov v Istanbule." V C-skupine je suverénna Barcelona, ktorá má na konte deväť bodov. Nasledujú Manchester City so štyrmi bodmi, Borussia Mönchengladbach s troma a Celtic Glasgow (1 b.). Katalánci sa v šlágri večera predstavia na pôde Manchestru City, Celtic zavíta do Nemecka. Ak Barcelona neprehrá, získa istotu postupu. Ak zvíťazí a Mönchengladbach nie, Barcelona sa už v utorok stane istým víťazom skupiny. Proti Barcelone bude v priebehu dvoch týždňov druhýkrát stáť jej bývalý úspešný kormidelník Pep Guardiola. Na prvý duel zrejme nespomína v najlepšom - City na Camp Nou prehralo 0:4. Hetrikom sa blysol Lionel Messi, jeden gól pridal Neymar. Klub z Manchestru sa na domácu odvetu naladil sobotňajším rovnako hladkým víťazstvom na ihrisku West Bromwichu Albion (4:0) a je na čele anglickej Premier League o skóre pred Arsenalom a FC Liverpool. "Bolo dôležité vyhrať, pretože sa nám to nepodarilo v šiestich zápasoch za sebou," pripomenul Brazílčan v drese City Fernando pre klubový web. Kouč Guardiola dodal: "Po troch remízach a troch prehrách sme opäť chceli uspieť. Dnes sme boli trochu viac tím, kvalita hráčov sa prejavila. Sme šťastní, pretože sme na čele, je to dobré pre našu sebadôveru." Barcelona v sobotu zdolala Granadu 1:0 a v La Lige je druhá, Real Madrid má o dva body viac. "Nebol to nijaký úchvatný súboj, ale taký, ako sme očakávali. Hrali sme proti dobre organizovanému tímu, veľmi kompaktnému s veľkým počtom hráčov pod loptou. V určitých momentoch nám chýbala sviežosť a ľahkosť," citoval klubový web trénera FCB Luisa Enriqueho. "Zostáva ešte veľa zápasov, no sme na dobrej ceste - v lige a aj v Lige majstrov," dodal. Postup ďalej si môžu vybojovať aj dva tímy v D-skupine. Najlepšie karty majú v rukách hráči zdolaného finalistu uplynulej sezóny z Atlética Madrid. Španielsky klub je so stopercentným zásahom lídrom s deviatimi bodmi. Druhý v poradí, mníchovský Bayern, má šesť bodov. FK Rostov a PSV Eindhoven sú s jednobodovým ziskom na chvoste tabuľky. Atlético doma nastúpi proti Rostovu, Bayern v Eindhovene. Ak zverenci trénera Diega Simeoneho zdolajú hráčov Rostova, postúpia. Bayern v utorok získa definitívu, ak zvíťazí a ak Atlético neprehrá. Analýzy priniesol oficiálny web súťaže. Liga majstrov - utorňajší program: FC Bazilej - Paríž Saint-Germain(20.45) Ludogorec Razgrad - Arsenal Londýn(20.45) Besiktas Istanbul - SSC Neapol (vysiela Digi Sport 5)(18.45) Benfica Lisabon - Dynamo Kyjev(20.45) Borussia Mönchengladbach - Celtic Glasgow (Digi Sport 5)(20.45) Manchester City - FC Barcelona (Digi Sport 4)(20.45) Atlético Madrid - FK Rostov(20.45) PSV Eindhoven - Bayern Mníchov (Digi Sport 3)(20.45)


Ministerstvo zdravotníctva chce odkúpiť kúpele v Sliači za takmer šesť miliónov eur

Do kúpeľov chcú pritiahnuť väčší počet klientov samoplatcov, keďže kúpele sú v súčasnosti využívané na 60 percent.

BRATISLAVA. Ministerstvo zdravotníctva SR plánuje odkúpiť liečebné kúpele v Sliači za takmer šesť miliónov eur. Rezort zdravotníctva chce odkúpením všetkých akcií spoločnosti Kúpele Sliač a.s. ozdraviť hospodársku situáciu prírodných kúpeľov, ktoré v minulom roku skončili v strate 503 tisíc eur. Návrh rezortu hospodárstva na prevod akcií kúpeľov je aktuálne v medzirezortnom pripomienkovom konaní.Jedným zo súčasných akcionárov je spoločnosť MH Manažment, ktorá vlastní 72,54 % akcií, zvyšných 27,46 % akcií patrí Všeobecnej zdravotnej poisťovni. Rezort zdravotníctva chce odkúpiť všetky akcie v celkovej hodnote 5 990 740 eur, pretože podľa neho kúpele už nedokážu konkurovať ostatným spoločnostiam v kúpeľníctve na Slovensku.Ministerstvo zdravotníctva chce pripraviť ozdravný plán vrátane koncepcie rozvoja do pol roka od prevodu akcií. Pritiahnuť chce väčší počet klientov - samoplatcov, keďže kúpele sú v súčasnosti využívané na 60 percent. „V roku 2016 zaznamenali kúpele pokles počtu odliečených klientov. Avšak počet ošetrovacích dní komerčných klientov zaznamenal nárast oproti roku 2015 o 21,9 %. Z tohto dôvodu má v stratégii spoločnosti dôležité miesto orientácia na komerčnú klientelu,“ uvádza sa v predloženom materiáli.


Podozrivý z útoku na redaktorku rádia Echo Moskva zostáva vo väzbe

Kremeľ nespája útok na redaktorku s nárastom útokov voči nezávislým novinárom.

MOSKVA. Muž, ktorý v pondelok nožom zaútočil na novinárku ruskej rozhlasovej stanice Echo Moskvy, sa k svojmu činu "čiastočne priznal" s tým, že svoju obeť údajne nemal v úmysle zabiť. S odvolaním sa na policajné vyšetrovanie o tom v utorok informovala agentúra Interfax s tým, že podozrivého z útoku, Borisa Grica, súd do 23. decembra vzal do väzby pre podozrenie z pokusu o vraždu. Súd svoj verdikt zdôvodnil obavou z možného úteku podozrivého, ktorý má dvojaké - ruské a izraelské - občianstvo, ako aj faktom, že nemá stály zdroj príjmov ani príslušnú registráciu na ruskom území. Súd sa okrem toho domnieva, že podozrivý by mohol vyvíjať nátlak na svedkov i obeť svojho útoku, aby vypovedali v jeho prospech. Terčom Gricovho útoku sa v pondelok stala novinárka Taťjana Feľgengauerová. Útočník nožom zasiahol jej krk. Krátko nato bol ochrankou zadržaný a odovzdaný polícii. Počas výsluchu na polícii Gric vyšetrovateľom nedokázal racionálne vysvetliť svoje konanie a jeho výpoveď je nejasná. Podľa Interfaxu sa aj vzhľadom na to v krátkom čase podrobí psychiatrickému vyšetreniu, aby sa zistila miera jeho príčetnosti. Vyšetrovatelia však pripúšťajú, že podozrivý len predstiera, že nevedel, čo robí, keď na novinárku útočil. Ku kauze sa v utorok vyjadril aj hovorca ruského prezidenta Dmitrij Peskov, podľa ktorého Kremeľ nespája útok na redaktorku rozhlasovej stanice Echo Moskvy s nárastom útokov voči nezávislým novinárom. Pondelkovú udalosť Peskov označil za "čin pomätenca".


Búrky s krúpami hrozia na celom území Slovenska

BRATISLAVA. Na celom území Slovenska hrozia v pondelok búrky s krúpami. Varuje pred nimi Slovenský hydrometeorologický ústav , ktorý vydal výstrahu prvého stupňa. Tá potrvá do 20. hodiny. Úhrny zrážok môžu pri búrkach dosiahnuť 20 až 40 milimetrov a nárazy vetra rýchlosť 65 až 85 kilometrov za hodinu. Meteorológovia upozorňujú najmä na západe aj na výdatnejšie zrážky. Pri búrkach je podľa SHMÚ možný aj prechodný vzostup vodných hladín na malých tokoch. Môže dôjsť aj k stekaniu vody zo svahov či k zatápaniu pivníc a podchodov.


Pellegrini v Bruseli odmietne povinné rozdeľovanie migrantov

Predseda vlády SR sa bude brániť dotáciami do fondov na riešenie migrácie.

BRATISLAVA. Migrácia, reforma azylového systému známa ako Dublinský dohovor, americké clá a európske protiopatrenia či spolupráca medzi EÚ a Severoatlantickou alianciou (NATO) budú hlavnými témami zasadnutia Európskej rady v Bruseli, ktoré sa koná vo štvrtok a v piatok. Poslancov európskeho výboru NR SR o tom v utorok informoval premiér Peter Pellegrini, ktorý bude Slovensko na summite zastupovať. Pellegrini zdôraznil, že na bode o lepšej ochrane vonkajších hraníc je pomerne široký konsenzus. Vyslovíme sa aj za boj proti pašerákom a za lepšiu činnosť zodpovedných agentúr, teda Frontexu. Pellegrini podľa vlastných slov neľutuje, že sa v nedeľu nezúčastnil na minisummite o migrácii, podľa neho toto stretnutie zvolané Európskou komisiou neprinieslo žiadne zásadné výsledky. V reforme azylového systému nemožno očakávať dosiahnutie dohody. Slovensko sa vysloví proti povinnému rozdeľovaniu migrantov. Takisto trváme na tom, aby akákoľvek dohoda o Dubline sa dosiahla konsenzom, nie väčšinovým hlasovaním. Pellegrini razantne odmietol sankcie pre krajiny, ktoré odmietajú kvóty. Zdôraznil, že v prepočte na obyvateľa dávame do rôznych fondov niekedy viac ako iné krajiny. Takisto sme pripravení prispieť do fondov či Frontexu technikou, peniazmi, či vyslaním policajtov. Pomerne veľký konsenzus panuje v téme bezpečnosti a obrany. Slovensko privíta pokrok medzi Európskou úniou a NATO a vyzveme na prehĺbenie spolupráce. Trváme na tom, že posilnená spolupráca v oblasti obrany (PESCO) nie je duplicitou NATO, ale európskym pilierom. V nadväznosti na chemický útok v Británii zo začiatka tohto roka by mali lídri prijať deklaráciu o hybridných hrozbách a odobriť reštriktívne opatrenia voči použitiu chemických zbraní. Veľkou témou bude aj obchod, konkrétne clá, ktoré USA uvalili na dovoz hliníka a ocele. Pellegrini poslancov informoval, že na firmy ako napríklad U.S. Steel Košice by tieto clá nemali mať veľký dopad, keďže nie sú závislé od vývozu do USA. „Spojené štáty sú dovozcom hliníka, zdražujú tak hliník sami sebe. Jeden vedia vyrobiť, osem musia doviezť. Dobre tomuto rozhodnutie nerozumieme, ale rešpektujeme to,“ povedal s tým, že väčším rizikom pre Slovensko by boli clá na autá. O tých už písal prezident Donald Trump. O clách na autá by sa mohlo v Bielom dome rozhodnúť na jeseň, dotklo by sa to aj automobiliek na Slovensku, ale ten dopad by podľa premiéra nebol značný, vplyv na tempo rastu HDP by bol 0,05 až 0,12 percentuálneho bodu. „Je nepríjemné, ak budeme pokračovať v tejto obchodnej vojne. Dostaneme sa do špirály, z ktorej sa veľmi ťažko bude vystupovať. Verím, že USA to môžu prehodnotiť a vrátiť sa k tomu, že pre Európsku úniu dajú ešte trvalú výnimku. Automaticky by sme naše protiodvetné opatrenia stiahli,“ dodal premiér. Premiéri a prezidenti sa budú venovať aj rokovaniam o brexite. Podporíme hlavného európskeho vyjednávača Michela Barniera. Pokiaľ ide o otvorenú hranicu medzi Írskom a Severným Írskom, podporíme také riešenie, s ktorým budú Íri súhlasiť. Peter Pellegrini ďalej uviedol, že krajiny západného Balkánu by mali od EÚ dostať jasnú nádej, v akom časovom horizonte by sa mohli stať členmi Únie. "Ak im donekonečna budeme len hovoriť, že majú perspektívu, musia však plniť jednotlivé reformy, otvárame s nimi jednotlivé kapitoly, ale potom im nenaznačujeme, že ak to splnia, reálne sa členmi stanú, nie je to správny prístup," povedal Pellegrini. Podľa jeho slov Slovensko aj V4 zastávajú názor, že ak hovoríme o rozširovaní EÚ, mali by sme minimálne naznačiť rok, kedy by sa Čierna Hora či Srbsko, ak splnia podmienky, mohli reálne stať súčasťou EÚ. Pellegrini priznáva, že v tomto máme iný názor ako niektoré krajiny Únie. "Tie hovoria, že EÚ má toľko vlastných problémov, že nie je teraz možné ju rozširovať. My si myslíme, že západný Balkán inú perspektívu ako v rámci EÚ nemá," dodal premiér. Premiér Peter Pellegrini sa vo štvrtok a piatok zúčastní na riadnom zasadnutí Európskej rady. V stredu ešte pôjde do Štrasburgu na zasadnutie Rady Európy, v sobotu ho zase čakajú rokovania v Paríži.


V Bretónsku zomrela vo veku 73 rokov česká spisovateľka Marta Davouze

PRAHA. O úmrtí českej spisovateľky Marty Davouze, niekdajšej riaditeľky Centra Franza Kafku a bývalej manželky zakladateľa českej komerčnej televízie Nova Vladimíra Železného, informovalo v stredu pražské vydavateľstvo Mladá fronta, s ktorým autorka spolupracovala, a to s odvolaním sa na jej príbuzných. Autorka zomrela vo veku 73 rokov vo svojom obľúbenom francúzskom Bretónsku, ktorému venovala i viacero literárnych prác. Matke synov Davida a Jakuba - úspešného televízneho moderátora - vyšlo viacero knižných publikácií, napríklad príbehy z Bretónska ako Dům v Bretani a Loď v Bretani, ale aj výber fejtónov a esejí pod názvom Zrcadlení. Súčasťou jej diela je i kniha Vypadni z mýho života, v ktorej popisovala rozvod s exmanželom, podnikateľom a neskôr politikom a ktorú pôvodne vydala pod pseudonymom Marta Valatová. V spomínanom pražskom vydavateľstve pripravujú už na jeseň vydanie zrejme ostatnej autorkinej práce Víkend s Miriam. Dlhoročná riaditeľka Centra Franza Kafky, ktorá je považovaná aj za inšpirátorku medzičasom etablovanej literárnej Ceny Franza Kafku, sa po rozvode s riaditeľom TV Nova vydala za Francúza Joela Davouza. Rodáčka z Prahy, ktorá tam absolvovala Filozofickú fakultu Univerzity Karlovej, bojovala od roku 2009 s nádorovým ochorením, na následky ktorého nakoniec zomrela. Aj keď bol jej zdravotný stav v uplynulých troch rokoch údajne veľmi vážny, nikdy nestrácala nádej. "Musím povedať, že som rakovinu neprežila vďaka svojej statočnosti, ale vďaka lekárskej vede. Do hája, čo človeku ostáva, ako prežiť. A slzy v očiach som z toho nikdy nemala, ako aj niekde napísali," hnevala sa v jednom z rozhovorov autorka, ktorá nemala rada, ak sa ktosi v súvislosti s nádorovým ochorením ľutoval.


Na Slovensku pracuje viac ako 20-tisíc Ukrajincov

Ku koncu septembra tohto roka na Slovensku pracovalo vyše 74-tisíc cudzincov.

BRATISLAVA. Ku koncu septembra tohto roka na Slovensku pracovalo vyše 74,5 tisíca cudzincov. Oproti augustu tohto roka ide o nárast o 1,1 tisíca cudzincov, medziročne sa počet cudzincov pracujúcich na Slovensku zvýšil o 10 tisíc. Počet cudzincov pracujúcich na Slovensku pritom rastie od začiatku tohto roka pomalším tempom ako vlani. Kým za deväť mesiacov tohto roka na Slovensku pribudlo takmer 5,4 tisíca pracujúcich cudzincov, za január až september vlaňajška išlo o 15 tisíc cudzincov. Počet Ukrajincov pracujúcich na Slovensku už prekonal hranicu 20 tisíc. V septembri totiž na slovenskom trhu práce pribudlo 1,4 tisíca občanov nášho východného suseda, čím sa celkový počet Ukrajincov pracujúcich u nás zvýšil na vyše 20,6 tisíca. Počet Srbov pracujúcich na Slovensku v minulom mesiaci klesol o 386 osôb na 12,4 tisíca. "Trend, že na našom trhu práce ubúda občanov Srbska, a naopak, pribúdajú Ukrajinci, sa prejavil aj v uplynulom mesiaci," uviedol šéf rezortu práce a sociálnych vecí Ján Richter. Najpočetnejšou skupinou občanov z krajín Európskej únie boli aj v septembri Rumuni, ktorých u nás pracovalo 9,4 tisíca, nasledovali Česi s 5,7 tisíca pracovníkmi a na treťom mieste boli Maďari, ktorých za prácou na Slovensko prišlo 5,5 tisíca. "V septembri tohto roka u nás pracovalo o tisíc občanov z Európskej únie menej ako v septembri minulého roka," povedal minister práce a sociálnych vecí.Traja z desiatich cudzincov na Slovensku pracovali ku koncu minulého mesiaca v Bratislave. V piatich okresoch hlavného mesta Slovenska bolo totiž zamestnaných 21,1 tisíca cudzincov. Nasleduje okres Trnava, ktorý v rovnakom období zaevidoval 7,9 tisíca zamestnaných cudzincov. Úrad práce v Malackách vykázal 3,1 tisíca pracujúcich občanov pochádzajúcich z iných krajín. Naopak, len šesť cudzích štátnych príslušníkov pracovalo v septembri tohto roka v okrese Medzilaborce.


Desatina planéty zhorela. Vedci hovoria, čo sa stalo ľudstvu pred 12 800 rokmi

Hovoria o tom dávne príbehy a mýty. Dve štúdie ukázali možného vinníka historickej katastrofy.

BRATISLAVA. Zem sa začala otepľovať a obrovské ľadovce sa pomaly strácali. Pred takmer 13-tisíc rokmi sa končila ďalšia ľadová doba. Nie však nadlho. Na oblohe sa zrazu zjavili obrovské ohnivé gule. Keď dopadli, zem pohltili obrovské požiare. Dym zatienil slnko a planéta sa na ďalších tisíc rokov znovu ochladila. Umierali ľudia, zvieratá aj rastliny. Možného vinníka tejto katastrofy pomenovali vedci v dvoch (1, 2) rozsiahlych štúdiách vo vedeckom časopise Journal of Geology. Katastrofa za sebou zanechala rôzne chemické stopy: oxid uhličitý, dusičnany či amoniak. Všetky naznačujú, že požiare vtedy pohltili desať percent zemského povrchu - teda približne desať miliónov  štvorcových kilometrov Zeme. Katastrofu mala pred 12 800 rokmi spustiť obrovská kométa. Mohla mať v priemere približne 99 kilometrov a kusy z nej sa dnes stále nachádzajú v našej slnečnej sústave. Zrážka poškodila ozónovú vrstvu, čo zvýšilo počet rakovín kože. "Hypotéza je, že veľká kométa sa rozpadla a kusy z nej zasiahli Zem a spôsobili túto katastrofu," píše v tlačovej správe Kansaskej univerzity fyzik a astronóm Adrian Melott. Zem sa stala miestom, kde bolo ťažké prežiť. Medzi ľuďmi nastali kultúrne zmeny a počet obyvateľov začal rýchlo klesať. "Model ukazuje, že zrážka poškodila ozónovú vrstvu, čo zvýšilo výskyt rakoviny kože a iných negatívnych zdravotných stavov," vysvetľuje Melott. Zrážka s kusmi kométy mala podľa autorov odštartovať mladší dryas, teda dočasné ochladenie v inak postupnom klimatickom otepľovaní. Spôsobila tiež horenie biomás či vyhynutia väčších zvieracích druhov v neskorom pleistocéne. Stopy po požiaroch vidno aj v analýze peľov. Borovicové lesy zhoreli a neskôr ich nahradili topole, ktoré zvyknú kolonizovať vyčistené miesta. "Hypotéza o zrážke je stále hypotéza. Táto štúdia však poskytuje obrovské množstvo dôkazov, ktoré sa dajú vysvetliť iba veľkým kozmickým dopadom," dodáva Melott. DOI: 10.1086/695703 DOI: 10.1086/695704


Nebola žiadna tajná dohoda s Ruskom, nemá tam ani majetok, hovorí Trump

Americký prezident pred rokmi organizoval v Moskve Miss Universe.

WASHINGTON. Americký prezident Donald Trump povedal, že v súčasnosti s Ruskom nespolupracuje a že medzi jeho predvolebnou kampaňou a Rusmi nebola žiadna tajná dohoda. V rozhovore pre americkú televíziu NBC program News Trump uviedol, že pred mnohými rokmi predal Rusovi dom a pred niekoľkými rokmi zorganizoval v Moskve súťaž krásy Miss Universe. V súčasnosti sa však v Rusku neangažuje, nemá z Ruska žiadne pôžičky ani tam nemá žiaden majetok. "V Rusku sa neangažujem. Žiadne pôžičky, nič iného," citovala ho tlačová agentúra DPA.


SpaceX stratil kontakt s tromi satelitmi, zhoria v atmosfére

BRATISLAVA. V máji vypustil SpaceX do vesmíru prvé zo satelitov, ktoré majú v budúcnosti poskytovať celosvetový vysokorýchlostný internet Starlink. Zo šesťdesiatich satelitov sa podarilo nadviazať komunikáciu so všetkými okrem troch, tvrdí hovorca SpaceX v emaile pre web Business Insider. Satelitný internet Starlink má tvoriť v plnej zostave takmer 12-tisíc satelitov. Na obežnú dráhu Zeme by sa mali dostať v nasledujúcom desaťročí. Internet pritom môže byť dostupný na niektorých miestach už v roku 2020. Z prvých 60 satelitov už na cieľovú obežnú dráhu umiestnili 45. Ďalších päť je na ceste a päť satelitov ešte čaká záverečná kontrola, kým ich drobné motory dostanú na cieľovú pozíciu. Tri nefunkčné satelity sa postupne gravitáciou dostanú späť do atmosféry Zeme v nasledujúcom roku, kde zhoria. Prečo zlyhali, hovorca SpaceX nekomentoval. Okrem nefunkčných satelitov nechajú cielene zhorieť v atmosfére ešte ďalšie dva prístroje. "Vďaka ich konštrukcii a nízkej orbitálnej polohe sa všetkých päť satelitov rozpadne po vstupe do atmosféry Zeme, čo je v súlade so záväzkom spoločnosti SpaceX o čistom vesmírnom prostredí," napísal hovorca. Napriek neúspešným trom satelitom je SpaceX s výsledkami misie zatiaľ spokojný. Ukazuje to aj list, ktorý zaslali 12. júna Federálnej komisii pre komunikáciu, ktorá firme vydala povolenie na vypustenie satelitov Starlink. Vypustenie prvých satelitov sprevádzali obavy astronómov. Na nočnej oblohe totiž boli viditeľné aj voľným okom. Ich odraz slnečného žiarenia by mohol zmariť budúce pozorovania astronómov. Znepokojení boli aj slovenskí astronómovia. SpaceX viditeľnosť satelitov monitoruje. Firma sa tiež spojila s poprednými skupinami astronómov na celom svete, aby predebatovali vplyv satelitov na astronómiu.


Markíza sa vracia na anténu, za poplatok a s menším pokrytím

Od júna bude Markíza v platenom balíku za tri, respektíve šesť eur.

BRATISLAVA. Televízia Markíza, ktorá sa od začiatku roka nedá voľne naladiť na anténu, sa od polovica júna vráti do systému DVB-T. Nebude zadarmo a nebude sa dať voľne naladiť. Sledovať ju budú môcť len diváci, ktorí si zaplatia mesačne najmenej 2,99 eura. Markíza totiž bude po novom v rámci platenej ponuky, ktorá sa volá Plustelka, píše web živé.sk. O tom, že sa televízne stanice Markíza, Doma a Dajto vrátia na anténu, sa hovorilo ešte začiatkom apríla. O definitívnej dohode informovala vo štvrtok spoločnosť Towercom, ktorá voľný aj platený systém DVB-T prevádzkuje. „S Markízou sme podpísali zmluvu do roku 2019. Televízia bude dostupná v rámci plateného balíčka Plustelky so všetkými svojimi stanicami. Rokovania o návrate Markízy do vysielania cez anténu trvali niekoľko mesiacov,“ informoval Towercom. Markíza o návrate osobitne neinformovala. Plustelka sa dá naladiť na väčšine územia Slovenska, ale oproti napríklad kanálom verejnoprávnej RTVS alebo televízii Joj a TA3 má slabšie pokrytie. Presná mapa pokrytia je dostupná na webe Towercomu (Plustelka beží v rámci multiplexu č. 4). Sledovanie kanálov v rámci platenej ponuky Plustelka je podmienené registráciou a vybavením dekódovacej karty. Plustelka teda bude fungovať na televíznych prijímačoch a set-top boxoch, do ktorých sa dá vložiť dekódovacia karta. Pokiaľ má televízor CI slot, tak modul (CAM - modul podmieneného prístupu) na vloženie dekódovacej karty sa dá kúpiť asi za tridsať eur. Je to jednorazová investícia. Prístupová karta na Plustelku stojí 20 eur, aj v tomto prípade ide o jednorazovú investíciu. Karta sa dá potom aktivovať cez internet alebo telefonicky, cez web sa dá neskôr predplatiť aj samotná Plustelka s mesačným (5,99 eura) alebo ročným paušálom (v prepočte 2,99 eura mesačne). V platenom balíku Plustelky sú dostupné stanice Joj HD, Joj Cinema HD, Prima Plus HD, Eroxxx, Eurosport, Eurosport2, Film+, VH1, Viasat Explore, Viasat History, Viasat Nature, Nickelodeon, RiK, Spice a Sport2. Programy ČT1, ČT2 a Senzi sú zahrnuté v základnom jednorázovom poplatku za dekódovaciu kartu, neplatia sa zaň mesačné poplatky. V rámci neplateného voľne dostupného signálu je dostupných 11 programov (vrátane HD verzií): Jednotka, Dvojka, TV Joj, Barrandov Family , Plus, TA3, Wau, TV Lux a TV Osem. Markíza sa vlani rozhodla pre odchod z voľného DVB-T systému od 1. januára, pretože chcela ušetriť niekoľko miliónov eur na poplatkoch za šírenie televízneho signálu. V dôsledku odchodu jej výrazne klesla sledovanosť.


Rakúska krajná pravica zriadi komisiu, má posúdiť minulosť strany

FPÖ reaguje na obvinenia, že strana sa stále drží nacistickej ideológie.

VIEDEŇ. Slobodná strana Rakúska (FPÖ) zriadi komisiu historikov, ktorí dostanú za úlohu kriticky spracovať minulosť strany. V utorok to oznámili lídri FPÖ a reagovali tak na obvinenia, že strana sa stále drží nacistickej ideológie. "Nikdy nezabudneme na temné kapitoly rakúskych dejín a pevne odmietame všetky pokusy zľahčovať národný socializmus," uviedla vo vyhlásení krajne pravicová FPÖ, ktorá tvorí vládu Sebastiana Kurza spolu s jeho stredopravou Rakúskou ľudovou stranou (ÖVP). Historik práva a vysokopostavený predstaviteľ FPÖ Wilhelm Brauneder je poverený vytvoriť komisiu z rakúskych a zahraničných odborníkov, ktorí preskúmajú minulosť strany. K jej zakladajúcim členom patrili aj bývalí národní socialisti. Komisia má predložiť predbežnú správu v októbri, informovala tlačová agentúra DPA. V januári vyšlo najavo, že kandidát vo voľbách za FPÖ Udo Landbauer patril do krajne pravicového spolku Germania, ktorý vydal spevník s antisemitskými textami a piesňami oslavujúcimi nacistov. Značný počet z 51 zástupcov FPÖ v dolnej komore rakúskeho parlamentu patrí do spolkov, ktoré majú pangermánske nacionalistické postoje. Tieto organizácie nie sú oficiálne napojené na FPÖ, ale veľa ich členov zastáva v strane vysoké funkcie. FPÖ vyzve tieto spolky, aby spolupracovali so spomínanými historikmi, oznámil líder straníckeho klubu v parlamente Walter Rosenkranz. Na rozdiel od susedného Nemecka, kde bola krajná pravica vytlačená na okraj spoločnosti až do vlaňajška, keď sa dostala do parlamentu, FPÖ je v rakúskom parlamente a v niekoľkých kabinetoch už od 50. rokov 20. storočia. Súčasný predseda FPÖ Heinz-Christian Strache sa snaží posunúť stranu viac do stredu politického spektra, a preto robí tvrdé kroky proti členom, ktorí vyjadrujú extrémistické názory.


BRATISLAVA. Dôchodkové dávky sa vyplácajú vopred v pravidelných mesačných lehotách. Ak dôchodca poberal dôchodok v hotovosti prostredníctvom pošty napríklad 14. dňa v mesiaci, zomrel 18. septembra 2019 a 14. septembra 2019 dôchodok na pošte neprevzal, lebo bol hospitalizovaný v nemocnici, tento nevyplatený dôchodok, podľa informácií Sociálnej poisťovne, patrí pozostalým. Sociálna poisťovňa im ho vyplatí na základe predloženého čestného vyhlásenia. Nevyplatený dôchodok po zomretom nie je predmetom dedičstva. Nárok naň si môžu uplatniť pozostalí - postupne manžel alebo manželka, deti alebo rodičia. Nevyplatený dôchodok sa stáva predmetom dedičstva až vtedy, ak zomretý nemal žiadnu z uvedených osôb.


Prezident Peru požiadal Trumpa o vyhostenie exprezidenta Toleda

Alejadra Toleda chcú vo vlasti postaviť pred súd pre podozrenie z brania úplatkov v korupčnom škandále.

LIMA. Najvyšší predstaviteľ Peru požiadal v nedeľu amerického prezidenta Donalda Trumpa, aby vyhostil bývalého peruánskeho prezidenta. Toleda chcú vo vlasti postaviť pred súd pre podozrenie z brania úplatkov v korupčnom škandále, ktorý otriasol celým okolitým regiónom. Súčasná peruánska hlava štátu Pedro Pablo Kuczynski tlmočil svoju požiadavku Trumpovi v telefonickom rozhovore v nedeľu. Peruánsky súd vydal v piatok zatykač na exprezidenta Alejandra Toleda, ktorý je podozrivý z prijatia úplatkov od brazílskej stavebnej spoločnosti Odebrecht. Išlo celkovo o 20 miliónov dolárov za pridelenie štátnej zákazky na výstavbu diaľnice spájajúcej Brazíliu s peruánskym pobrežím. Peruánske úrady uviedli, že Toledo by mal byť v kalifornskom San Franciscu. Miestne médiá písali, že chcel odcestovať do Izraela, ale tamojšia vláda sa vyjadrila, že mu zamietne vstup, kým nebude mať "vyrovnané všetky svoje záležitosti v Peru". Toledova manželka má podľa tlačovej agentúry AP izraelské občianstvo. Kuczynski v nedeľu v celoštátnom príhovore vyzval Toleda, aby sa vrátil do vlasti a čelil spravodlivosti. Toledo, ktorý je kečuánskeho pôvodu, bol peruánskym prezidentom v rokoch 2001-2006. Bývalá hlava štátu všetky obvinenia poprela.


Mayová sa stretla s Junckerom, debatu označili za konštruktívnu

BERLÍN. Britská premiérka Theresa Mayová a predseda Európskej komisie Jean-Claude Juncker mali podľa vlastného vyjadrenia "konštruktívne" pracovné stretnutie a plánujú sa stretnúť opäť pred koncom mesiaca so zámerom zhodnotiť posun v rokovaniach o tzv. brexite. Pred stredajším stretnutím Mayovej s Junckerom sa neočakávali významnejšie výsledky, uvádza tlačová agentúra AP. V ich spoločnom vyjadrení sa nespomínajú žiadne zmeny vo vyjednanej odchodovej dohode medzi britskou vládou a Európskou úniou. Zmienili sa však o možných "alternatívnych opatreniach" a zmenách v sprievodnej deklarácii. Mayová chce dosiahnuť revízie, pretože britský parlament dohodu o odchode Británie z EÚ odmieta schváliť. Británia sa musí dohodnúť s Európskou úniou na podmienkach brexitu do polovice marca. Ak sa to nepodarí, bude musieť požiadať o odklad brexitu alebo odísť z EÚ bez dohody. Neskôr by už totiž nebolo možné zaistiť schválenie dohody lídrami EÚ pred stanoveným termínom brexitu, ktorým je 29. marec. Šéf britskej diplomacie Jeremy Hunt v stredu v Berlíne na pôde Nadácie Konrada Adenauera vyhlásil, že jedinou cestou, ako sa vyhnúť neriadenému brexitu, je riešenie otázky tzv. írskej poistky, teda budúceho režimu na hranici medzi oboma časťami írskeho ostrova. Podľa Hunta by odklad termínu brexitu nebol dobrým riešením, pretože by paralyzoval Spojené kráľovstvo i Európsku úniu. Britský minister vyjadril presvedčenie, že neriadený brexit by spôsobil veľké ekonomické aj politické škody. Podľa neho preto treba v zostávajúcom čase vynaložiť všetko úsilie na dosiahnutie dohody upravujúcej podmienky odchodu.


Štyria tínedžeri sa pobili na stanici vo Frankfurte. Utrpeli bodné zranenia

BERLÍN. Štyria mladíci vo veku 16 až 18 rokov utrpeli v sobotu bodné zranenia, keď sa pohádali a dostali do potýčky na stanici metra a prímestských vlakov v centre nemeckého mesta Frankfurt nad Mohanom. Informovala o tom v sobotu tlačová agentúra DPA s odvolaním sa na políciu. Traja z mladíkov majú vážne zranenia, dodala hovorkyňa miestnej polície Chantal Enchová. Polícia zatiaľ nevie, čo bolo dôvodom prudkej hádky, ktorú sledoval veľký počet náhodných okoloidúcich. Policajná hovorkyňa v sobotu už skôr uviedla, že k incidentu došlo popoludní vo vnútri stanice Hauptwache, ktorá je jedným z hlavných uzlov frankfurtskej mestskej hromadnej dopravy. Hovorkyňa však zdôraznila, že ľuďom nehrozí už žiadne ďalšie nebezpečenstvo, a vyzvala všetkých, aby o incidente nešpekulovali. Polícia nakrátko stanicu Hauptwache, dejisko bitky, uzavrela, aby zabezpečila dôkazy.


Holandská strana chce zákon uľahčujúci eutanáziu pre starých ľudí

Vláda spustila kampaň, ktorej cieľom je povzbudiť ľudí, aby viac premýšľali o období na konci svojho života.

BRUSEL, AMSTERDAM. Holandská liberálna demokratická strana D66 pripravuje legislatívny návrh uľahčujúci eutanáziu pre starých ľudí. Ide o zákon umožňujúci starším ľuďom, ktorí sú "unavení životom", aby sa mohli dobrovoľne rozhodnúť pre dátum svojej smrti. Uviedol to v pondelok spravodajský server DutchNews.nl. D66 je súčasťou vládnej koalície a môže prichádzať s vlastnými návrhmi zákonov. Poslankyňa D66 a šéfka stáleho výboru holandského parlamentu pre zahraničné veci Pia Dijkstrová v rozhovore pre denník Algemeen Dagblad uviedla, že začiatkom budúceho roka plánuje predložiť návrh zákona o asistovanej samovražde, ktorý by vyšiel v ústrety starým ľuďom želajúcim si dobrovoľný odchod zo sveta. Podľa jej slov členovia vlády už skúmajú možnosti asistovanej samovraždy pre ľudí, ktorí sú "unavení životom". Dijkstrová sa zároveň posťažovala, že minister zdravotníctva Hugo de Jonge nekoná dostatočne rýchlo. "Minister zjavne cíti menej naliehavosti ako ja," skonštatovala. Zároveň zdôraznila, že "veľmi starí ľudia", ktorí už majú dosť života, by mali mať možnosť zomrieť, "keď sa sami rozhodnú". V júni vláda spustila novú kampaň, ktorej cieľom je povzbudiť ľudí, aby viac premýšľali o období na konci svojho života. Webová stránka About Palliative Care (O paliatívnej starostlivosti) spája najrôznejšie informácie o možnostiach starostlivosti vo vysokom veku, no tiež o tom, ako hovoriť s rodinou a priateľmi o posledných želaniach. Vládna webová stránka síce poskytuje informácie aj o tom, ako vydať konkrétne pokyny, napríklad "neoživovať" v prípadoch kritického zhoršenia choroby či prosby o eutanáziu v prípadoch ako postupujúca demencia, samotnou eutanáziou sa však priamo nezaoberá. Eutanáziu v Holandsku legalizovali v roku 2002 pre osoby nad 12 rokov, ktoré sú vystavené "beznádejnému a neznesiteľnému utrpeniu", ktoré si želajú zomrieť a dospeli k tomuto záveru na základe vlastnej vôle. Vždy sa pritom vyžaduje stanovisko dvoch nezávislých lekárov, že požadované podmienky boli splnené. V roku 2015 Holandská spoločnosť pre dobrovoľnú eutanáziu rozbehla kampaň s cieľom sprístupniť "smrtiacu pilulku" starším ľuďom, ktorí chcú ukončiť svoj život. Ako prvý s týmto nápadom prišiel začiatkom 90. rokov 20. storočia sudca a bojovník za eutanáziu Huib Drion, aj preto médiá často hovoria o "Drionových pilulkách". Drion navrhoval, aby takéto pilulky dostávali zadarmo všetky osoby vo veku nad 70 rokov, avšak jeho iniciatíva neuspela vzhľadom na rad lekárskych, etických a právnych dôvodov.


PRÍBEHY PAMÄTNÍKOV OD POST BELLUMJozef Babiak: Na samotke mu desať dní nedali žiadne jedlo, aby prežil, jedol zubnú pastu

Za pokus o útek bol odsúdený na šestnásť rokov väzenia.

Jozef Babiak sa narodil 29. augusta 1934 v Žiari nad Hronom. Rodičia, otec Jozef a matka Ľudmila, pochádzali z neďalekej dediny Trubín. V roku 1928 sa Jozefov starý otec František presťahoval na juh Slovenska do okolia mesta Šahy. Tam sa v polovici 30. rokov presťahovali aj Jozefovi rodičia spolu s deťmi, teda s ním a staršou sestrou Annou. Jozefovmu starému otcovi „sa tak darilo, že si v dedine Lontov spolu so Židom otvoril obchod. Nebál sa cestovať a priamo od výrobcov v Čechách objednával tovar, ktorý v obchode predával.“ V roku 1939 toto územie pripadlo Maďarsku. Drvivá väčšina obyvateľov dediny boli Maďari a všetkých Slovákov vyhnali: „Obchod starého otca v Lontove sprosto vykradli, ale on bol taký fiškus, že to s Maďarmi vybavil, že sme mohli zostať žiť na majeri a pracovať tam celú vojnu na hospodárstve.“ Počas vojny sa rodine Babiakovcov hospodársky darilo. Majetok, na ktorom pracovali, síce nevytváral vysoký zisk, ale dokázali prežiť. V roku 1942 umrela Jozefovi matka, s neznámymi problémami ju odviezli do nemocnice a tam jej pomôcť nedokázali: „Brali sme to na  dedine ako zákon života, nad ktorým nemáš čo špekulovať, musel si sa prispôsobiť a žiť ďalej.“ Okrem tejto veľkej rany má Jozef na obdobie vojny skôr pozitívne spomienky: „Ja som sa pozeral na druhú svetovú vojnu ako v divadle. Majer bol tri kilometre od Ipeľského Sokolca, čo je dnes hranica. Tam všetky americké lietadlá lietali cez tie kopce.  Cez nás prelietali tie stovky lietadiel na bombardovanie do Nemecka. No tak to boli roky, keď som ja mal osem-desať rokov to pre nás bolo také divadlo, a nič sa nám nestalo!  Nepartizánčili sme, nezaujímali sme sa, tam potom v štyridsiatom piatom sa striedali Rusi s Nemcami. Trikrát nás oslobodili, trikrát nás zabrali a my sme sa len na nich dívali, že čo sa deje.“ Boje však Jozef nepozoroval len z bezpečnej vzdialenosti, ale ich pozostatky aj sám skúmal: „Rusi bojovali takým spôsobom, že oni sa opili a od majera k majeru na tých tankoch išli opití. A jeden Nemec dokázal šesť tankov tou pancierovou päsťou sám zlikvidovať. Tej techniky tam bolo, to sme ako chlapci rabovali, furt som niečo rozoberal.“  Po druhej svetovej vojne rodina zasa dostala pole, „bolo to po 20 hektárov, to bolo na kulaka akurát“. U Jozefa vtedy rástla pasia k lietadlám, ktoré pozoroval cez vojnu, a zamýšľal sa nad štúdiom či dráhou pilota. Tento sen sa mu oživil aj známosťou jeho sestry. Anna totiž v tom čase chodila s vojakom Adamom Kosom, slúžiacim v letectve. Avšak zo školy či dráhy vojaka nebolo po skončení gymnázia nič: „Keď som skončil štvrtú triedu, okamžite ma zaradili ako kulackého syna a žiadne študovanie.“ To bol prvý krok perzekúcie, ktoré na sebe Jozef zažíval. Jeho otec ako hlava hospodárstva a po roku 1948 označovaný ako „kulak" mal už väčšie problémy: „V päťdesiatom druhom nasadili také kontingenty, chceli nás proste zlikvidovať. A otec nechcel podpísať, samozrejme, ten vstup do družstva. Lebo všetko ste museli odovzdať - kone, kravy, maštale, všetko! Nič nezostalo, len dom, kde si býval a bolo treba robiť ako nádenník.  Tak to proste on nedokázal zniesť, že takýmto spôsobom príde o majetok. Narúbali mu také kontingenty, že mu dali paragraf – nesplnenie kontingentov. A v päťdesiatom treťom išiel do basy!“ Po roku väzby prišla amnestia a otca prepustili. V Lontove však prišiel o všetko a dokonca ho vykázali z dediny, preto chvíľu pracoval v Žiari nad Hronom, kde býval u Jozefovej sestry. Neskôr sa však do Lontova vrátil. Musel tam pracovať ako nádenník a pozorovať, ako sa jeho dedovizeň rozkráda a rozpadá. Preto prepadol alkoholu a nakoniec v roku 1962 utrápený umrel. Jozef bol stále v kontakte s vtedy už bývalým sestriným priateľom, letcom. Ten mu pomohol dostať k práci do Motorletu Jinonice v Prahe, kde sa vyrábali tryskové motory: „To bol môj život“. Tam sa Jozef spoznal a býval na slobodárni s istým Pražákom Bohumilom Matějovským, ktorý mal permanentný problém s režimom. Užíval si život ako bohém a „dostal sa nakoniec do takých problémov, že ma naviedol, aby sme utekali z východného Nemecka do Berlína, na západ“. Jozef bol vo fabrike spokojný, vládol tam poriadok, lebo to patrilo pod armádu a práca sa mu páčila. Avšak všetko sa zmenilo po skúsenostiach s osudom otca, počúvaním Slobodnej Európy a hlavne po zažití menovej reformy: „Tie štrajky v tých fabrikách, lebo niektorí potom žili len z ruky do úst, o všetko prišli, tak to vo mne nechalo takú psychickú úplnú nechuť.“ Preto sa začal reálne zamýšľať nad plánom opustiť republiku: „Ja som to videl ako jediné riešenie, lietadlá a motory ma už vôbec nezaujímali. Po menovej reforme sme dostali takú malú výplatu, že z toho bolo ťažko prežiť.“ Jozefov kamarát si nakoniec svoj zámer rozmyslel, a preto sa ani Jozef neplánoval sám vydať na cestu do zahraničia. Lenže medzičasom bol na kamaráta Matějovského nasadený istý spolupracovník ŠtB, Josef Hanuš, ktorý ho mal nalákať do zahraničia. On však odporučil ako vhodnejšieho kandidáta na emigráciu Jozefa a skontaktoval ich. Tento muž presvedčil Jozefa, aby utiekli do Rakúska cez Moravský Svätý Ján: „Ja som s tým idiotom išiel na hranice, kde nás už samozrejme čakali a zobrali do auta. On ešte vyskočil z auta, akože strieľali po ňom. Nakoniec svedčil pri súde, že ja som to zorganizoval, a jeho ako agenta ŠtB vôbec neobvinili a nikde neuvádzali.“ Vyšetrovatelia a sudcovia si Jozefov pokus o emigráciu spojili s nehodou leteckého motora v závode v Jinoniciach, po ktorej bol ešte predtým vypočúvaný. Preto bol v septembri 1953 odsúdený na 16 rokov väzenia za sabotáž a špionážnu činnosť, hoci hranice ani neprekročil. Jozef sa dostal do väzenia v Leopoldove. Istý čas bol na cele medzi tridsiatimi väzňami, dvaja z nich prepašovali pilníky a chceli prepíliť mreže. Keď sa na to prišlo, „vzali nás všetkých na samotky a desať dní nám nič nedali, žiadnu stravu, a čakali, kým tak vyhladneme, že sme jedli všetko, aj zubné pasty. Jednoducho, čo sme náhodou so sebou zobrali, to sme všetko zjedli.“ Ako ďalej spomína, vo väzení však mal veľké šťastie. V Leopoldove boli politickí väzni oddelení od bežných, aby na nich mravne a názorovo nevplývali, a tak sa Jozef dostal medzi duchovných a kresťansky založených ľudí. Oporou mu bol hlavne salezián a filozof František Buzek, ktorý mu poradil, aby sa venoval štúdiu a čítaniu. Pri práci sa dostal do spoločnosti k veľkému znalcovi fyziky, profesorovi Imrichovi Staríčkovi, bývalému študentovi Marie Curie-Skłodowskej. Ten mu za niekoľko mesiacov odprednášal stredoškolskú fyziku, „tak ma to bavilo, lebo to vyprával, úplne som tomu prepadol“.  Z Leopoldova bol preradený do Jáchymova na Mariánsku šachtu. Pracoval tam s civilmi a prostredníctvom nich sa mohol dostať k literatúre, po ktorej za mrežami túžil. Keď to velitelia zistili, absolvoval korekcie, počas ktorých mu bolo odopierané jedlo, ale pre hlad po informáciách mu to zato stálo. Ešte viac študovať sa mu darilo počas väzenia v Plzni, kde pracoval v konštrukčnej kancelárii závodov Škoda: „Tam som mal veget, tam bolo literatúry a v styku s civilmi, to bola lahoda pre moje štúdium. Dokonca aj v base povolili literatúru, tak som tam odoberal časopisy.“ Jozef sa tak učil aj od inžinierov, s ktorými pracoval, a zdokonaľoval sa v obľúbenej fyzike a matematike. V Plzni však Jozef nezostal dlho a dostal sa do Valdíc. Tam už zažíval uvoľnenejší režim a prázdnejšie cely, keďže ich opúšťali hlavne politickí väzni prepúšťaní na amnestiu od roku 1960. „Prešla doba a zavolali ma, prišlo súdne rozhodnutie a rehabilitácia. Napriek tomu, že ma neprevychovali: ,Zastáva nepriateľské stanovisko voči režimu, no na základe pracovných výsledkov doporučujeme jeho prepustenie.‘ Tak som sa dostal v šesťdesiatom šiestom na podmienku do civilu.“ Z pôvodného 16-ročného trestu tak za mrežami strávil 13 rokov. Uvoľňujúci sa režim nebolo možné porovnať s tým, ktorý krajine vládol na začiatku 50. rokov. Jozef sa usadil vo Zvolene, kde žila jeho sestra aj s manželom, avšak neplánoval sa tam dlho zdržať, no Jozefove predstavy narušila o osem rokov mladšia Mária Slosiarová, ktorá však na sebe mala biľag, s ktorým jej priateľ absolútne nesúhlasil: „Ona bola straníčka! Ja som jej povedal: ,To si musíš dobre rozmyslieť!‘ Ja som to chcel aj skončiť, ale ona nie. Potom som postavil podmienku: ,Musíš vystúpiť zo strany!‘ Ona robila v Československej banke. Tak to títo jej kolegovia absolútne nevedeli pochopiť, že ja si kladiem nejaké podmienky. Ale veru skončila v strane.“ Jozefov nezlomný postoj voči komunistickej ideológii a skúsenosti z vlastného života ho robili neoblomným aj voči svojej nadchádzajúcej rodine: „Svokor bol roľník z Tomášoviec. Po prvej svetovej vojne bol v Amerike, zarobil tam peniaze, kúpil majetok a komunisti mu to zobrali. S tým som sa tiež raz pohádal: ,Vy idete do Ameriky, zarobíte majetok, potom vám ho komunisti zoberú a vy vstúpite ešte do strany? A platíte známky? Nemáte zdravý rozum?‘“ Aj napriek týmto názorovým rozporom sa Babiakovci po vyše pol roku známosti vo februári 1967 zosobášili, usadili sa vo Zvolene a po krátkom čase sa im narodili dvaja synovia, Milan a Jozef. Práve starší syn akoby naplnil otcovu celoživotnú túžbu, keď emigroval už v rokoch slobody do Kanady, kde žije s rodinou dodnes. Vo Zvolene Jozef začal pracovať v tamojšej veľkej železničiarskej fabrike ŽOS. „Tam som svojim postojom získal ľudí, čo boli v strane. Moje veľké plus bolo, že som nepil, lebo tam sa strašne pilo, ale strašne. A keďže sa práve prechádzalo z parných na dieselové hydraulické lokomotívy, využil som svoje skúsenosti z Plzne. Tam som exceloval veľmi dlho, lenže to malo nevýhodu – hluk – a prakticky som prišiel o sluch. Doktor povedal, že musím z pracoviska odísť.“ Následne sa osvedčil ako šikovný opravár lekárskych prístrojov, ktoré servisovala firma Chirana. Tak sa mu v polovici 70. rokov podarilo zamestnať ako údržbárovi vo zvolenskej nemocnici, kde strávil 12 rokov pracovného života, do novembra 1989. Nasledovné zlomové udalosti spoločnosti Jozef hodnotil už od počiatku veľmi kriticky a tento názor mu zostal až dodnes: „To bol sprostý podvod na ľuďoch podľa mňa: aby tí istí ľudia vládli ako komunisti aj po revolúcii. Komunisti, keď uvideli, že nič sa nedeje a nebudú nijako potrestatní, tak kľudne si všetko rozkradli a znárodnili majetok. To je taká temná stránka našich dejín! A toto všetko pokračuje aj v súčasnej vláde. No, som z toho zhnusený, ale neustále to ako hlupák sledujem.“ V roku 1994 išiel Jozef do dôchodku. Počas neho sa venuje svojej najväčšej záľube – fyzike, ktorej zostal verný od prednášok profesora Staríčka v Leopoldove. Jozef tak zostáva aj v dôchodkovom veku veľmi aktívny. Vďaka synom sa naučil pracovať na počítači a využívať internet na komunikáciu, vzdelávanie a odborné diskusie. Je teda pri zdroji slobody informácií, pri tom, čo mu bolo väčšinu jeho aktívneho života odopierané.